open-index/open-wikipedia-markdown huggingface dataset:
ಫ್ರಾನ್ಸ್ ಕಾರ್ನೇಲಿಯಸ್ ಡಾನ್ಡರ್ಸ್

thumb
ಫ್ರಾನ್ಸ್ ಕಾರ್ನೇಲಿಯಸ್ ಡಾನ್‍ಡರ್ಸ್ (1818-1889) 19ನೆಯ ಶತಮಾನದ ಪ್ರಮುಖ ಡಚ್ ವೈದ್ಯ; ಶರೀರಕ್ರಿಯಾ ವಿಜ್ಞಾನಿ; ನೇತ್ರಶಾಸ್ತ್ರಜ್ಞ. ಮೊತ್ತಮೊದಲು ವೈಜ್ಞಾನಿಕವಾಗಿ ದೃಷ್ಟಿಪರೀಕ್ಷೆಯನ್ನು ಪ್ರಾರಂಭಿಸಿದಾತ. 

## ಬದುಕು ಮತ್ತು ಸಾಧನೆ 
1818ರ ಮೇ 27ರಂದು ಟಿಲ್‍ಬರ್ಗಿನಲ್ಲಿ ಇವನ ಜನನ. ಯುಟ್ರೆಕ್ಟಿನಲ್ಲಿ ವಿದ್ಯಾಭ್ಯಾಸ ಮುಗಿದ ಮೇಲೆ ಅಲ್ಲೇ ಸೈನ್ಯದಲ್ಲಿ ಶಸ್ತ್ರವೈದ್ಯನಾಗಿ ವೃತ್ತಿ ಪ್ರಾರಂಭಿಸಿದ.

1847ರಲ್ಲಿ ಅಂಗಶಾಸ್ತ್ರ ಪ್ರಾಧ್ಯಾಪಕನಾಗಿ ನೇಮಕಗೊಂಡ ಬಳಿಕ ಈತ ನೇತ್ರಕ್ರಿಯೆಗಳಲ್ಲಿ ಕಂಡುಬರುವ ಅನೇಕ ಆಕ್ರಮಗಳ ವಿಷಯವಾಗಿ ಅಧ್ಯಯನಗಳನ್ನು ಕೈಗೊಂಡ. ಕಣ್ಣುಗಳ ಮುಂದೆ ನೊಣಗಳು ಹಾರಾಡುವಂತೆ ಭ್ರಮೆ (ಮಸ್ಕೆ ವಾಲಿಟಾನ್‍ಟಿಸ್-1847), ದೃಷ್ಟಿ ಅಕ್ಷಗಳ ಅಭಿಸರಣೆ (ಕನ್‍ವರ್ಜೆನ್ಸ್) ಮತ್ತು ವಿವಿಧ ದೂರದೃಷ್ಟಿಯ ಹವಣಿಕೆ (ಅಕಾಮಡೇಷನ್) ಇವುಗಳಿಗಿರುವ ಸಂಬಂಧ (1848), ಚಾಳೀಸು (1858), ದೃಷ್ಟಿಮಾಂದ್ಯ (ಎಮೆಟ್ರೋಪಿಯ ಮತ್ತು ಆಸ್ಟಿಗ್ಮಾಟಿಸಮ್ 1860-62) ಮುಂತಾದುವು ಇವನ ಕೆಲವು ವ್ಯಾಸಂಗ ಕ್ಷೇತ್ರಗಳು. ಕಣ್ಣು ರೋಗಗಳಿಗಾಗಿಯೇ ಒಂದು ಆಸ್ಪತ್ರೆಯನ್ನು ಡಾನ್‍ಡರ್ಸ್ 1851ರಲ್ಲಿ ಸ್ಥಾಪಿಸಿದ. ದೃಷ್ಟಿಮಾಂದ್ಯವನ್ನು ಪರೀಕ್ಷಿಸುವ ವಿಧಾನ (ರಿಫ್ರ್ಯಾಕ್ಷನ್), ಅಕ್ಷಿಪಟಲವನ್ನು (ರೆಟಿನ) ಪರೀಕ್ಷಿಸುವ ಸಲಕರಣೆ ನೇತ್ರದರ್ಶಕ (ಆಫ್ತಾಲ್‍ಮಾಸ್ಕೋಪ್), ದೃಷ್ಟಿಮಾಂದ್ಯವನ್ನು ಪರಿಹರಿಸುವ ಸ್ತಂಭಮಸೂರ (ಸಿಲಿಂಡ್ರಿಕಲ್ ಲೆನ್ಸ್) ಮತ್ತು ಅಶ್ರಕೀಯ ಮಸೂರ (ಪ್ರಿಸ್ಮ್ಯಾಟಿಕ್ ಲೆನ್ಸ್) - ಇವು ಡಾನ್‍ಡರ್ಸನ ಆವಿಷ್ಕರಣಗಳು. 1864ರಲ್ಲಿ ವಕ್ರೀಕರಣ ಮತ್ತು ದೃಷ್ಟಿಹೊಂದಾಣಿಕೆಯ ವಿಕಾರಗಳು (ದಿ ಅನಾಮಲೀಸ್ ಆಫ್ ರಿಫ್ರ್ಯಾಕ್ಷನ್ ಅಂಡ್ ಅಕಾಮಡೇಷನ್) ಎಂಬ ಪುಸ್ತಕವನ್ನು ಡಾನ್‍ಡರ್ಸ್ ಇಂಗ್ಲೆಂಡಿನಲ್ಲಿ ಪ್ರಚುರಪಡಿಸಿದ. 

1889ನೆಯ ಮೇ 24ರಂದು ಇವನ ಮರಣ ಸಂಭವಿಸಿತು.

ವರ್ಗ:ನೇತ್ರತಜ್ಞರು
ವರ್ಗ:ಶರೀರ ಶಾಸ್ತ್ರ
ವರ್ಗ:ವೈದ್ಯರು
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ರೇಮಂಡ್ ಡಾಜ್

ರೇಮಂಡ್ ಡಾಜ್ (1871-1942). ಅಮೆರಿಕ ಸಂಯುಕ್ತ ಸಂಸ್ಥಾನಗಳ ಒಬ್ಬ ಪ್ರಾಯೋಗಿಕ ಮನೋವಿಜ್ಞಾನಿ. 

## ಬದುಕು 
ಹುಟ್ಟಿದ್ದು ಅಮೆರಿಕದ ವೋಬರ್ನ್ ಎಂಬಲ್ಲಿ. 1893ರಲ್ಲಿ ವಿಲಿಯಮ್ಸ್ ಕಾಲೇಜು ಸೇರಿ ಬಿ.ಎ. ಪದವಿ ಗಳಿಸಿದ. ಅನಂತರ ತನ್ನ ಉನ್ನತ ಶಿಕ್ಷಣವನ್ನು ಜರ್ಮನಿಯ ಹಾಲೆ ವಿಶ್ವವಿದ್ಯಾಲಯದಲ್ಲಿ ಮುಂದುವರಿಸಿ, ಪ್ರಸಿದ್ಧ ತತ್ತ್ವವೇತ್ತ ಹಾಗೂ ಮನೋವಿಜ್ಞಾನಿ ಎನಿಸಿದ್ದ ಬೆನ್ನೋ ಐರ್‍ಮನ್ನನಿಂದ 1896ರಲ್ಲಿ ಪಿ.ಎಚ್‍ಡಿ. ಪದವಿಯನ್ನು ಸಂಪಾದಿಸಿಕೊಂಡು ಆತನ ಸಹಾಯಕನಾಗಿ ಒಂದು ವರ್ಷ ಕಾಲ ದುಡಿದ. 1898ರಲ್ಲಿ ಸ್ವದೇಶಕ್ಕೆ ಹಿಂದಿರುಗಿ ವೆಸ್ಲಿಯನ್ ವಿಶ್ವವಿದ್ಯಾಲಯದಲ್ಲಿ 4 ವರ್ಷ ಮನೋವಿಜ್ಞಾನವ ಶಿಕ್ಷಕನಾಗಿ ಸೇವೆ ಸಲ್ಲಿಸಿ 1909ರಲ್ಲಿ ಅದೇ ವಿಶ್ವವಿದ್ಯಾಲಯದ ಮನೋವಿಜ್ಞಾನ ಪೀಠವನ್ನು ಅಲಂಕರಿಸಿದ. ತರುವಾಯ ಯೇಲ್ ಮನೋವಿಜ್ಞಾನ ಸಂಸ್ಥೆಯಲ್ಲಿ ಪ್ರಾಧ್ಯಾಪಕನಾಗಿ ತಾನು ನಿವೃತ್ತನಾಗುವ ವರೆಗೆ (1936) ದುಡಿದ. 1929ರಲ್ಲಿ ಆ ವಿಶ್ವವಿದ್ಯಾಲಯದಲ್ಲಿ ಸ್ಥಾಪಿತವಾದ ಮಾನವೀಯ ಸಂಬಂಧಗಳ ಸಂಸ್ಥೆಯ ಮೂಲ ನಿರ್ದೇಶಕರುಗಳಲ್ಲಿ ಈತ ಒಬ್ಬನಾಗಿ ಕೆಲಸಮಾಡಿದುದೂ ಉಂಟು.

## ಸಂಶೋಧನೆಗಳು 
ಓದುವುದರಲ್ಲಿ ದೃಷ್ಟಿಪ್ರತ್ಯಕ್ಷಣ ಎಂಬ ವಿಷಯದ ಬಗ್ಗೆ ಡಾಜ್ ಅಮೂಲ್ಯ ಸಂಶೋಧನೆಗಳನ್ನು ನಡೆಸಿದ್ದಾನೆ. ತನ್ನ ಸಂಶೋಧನೆಗಳಿಗೆ ಆತ ತಾನೇ ನಿರ್ಮಿಸಿದ ಪ್ರಯೋಗ ಪರಿಕರಗಳನ್ನು ಬಳಸಿದ. ಅವುಗಳಲ್ಲಿ ಮುಖ್ಯವಾದವು ಐರ್‍ಮನ್-ಡಾಜ್ ಟಾಚಿಸ್ಟೋಸ್ಕೋಪ್ ಮತ್ತು ಡಾಜ್‍ದರ್ಪಣ ಟಾಚಿಸ್ಟೋಸ್ಕೋಪ್. ಇಷ್ಟು ಮಾತ್ರವಲ್ಲದೆ ಆತ ತನ್ನ ಸಂಶೋಧನೆಗಳನ್ನು ಶುದ್ಧ ವಿಜ್ಞಾನ ಕ್ಷೇತ್ರದಲ್ಲಿ ಮಾತ್ರವಲ್ಲದೆ ಶಿಕ್ಷಣ ಮನೋವಿಜ್ಞಾನ ಮತ್ತು ಇತರ ಕ್ಷೇತ್ರಗಳಲ್ಲಿಯೂ ಅನ್ವಯಿಸಿದ.

## ಕೃತಿಗಳು 
ಡಾಜನ ಪ್ರಕಟಿತ ಕೃತಿಗಳಲ್ಲಿ ಮುಖ್ಯವಾದುವೆಂದರೆ: ಬೇಸಿಕ್ ಕಂಡಿಷನ್ಸ್ ಆಫ್ ಹ್ಯೂಮನ್ ವೇರಿಯಬಿಲಿಟಿ (1927), ಕಂಡಿಷನ್ಸ್ ಅಂಡ್ ಕಾನ್ಸಿಕ್ವೆನ್ಸಸ್ ಆಫ್ ಹ್ಯೂಮನ್ ವೇರಿಯಬಿಲಿಟಿ (1931).
ಅಲ್ಲದೆ ಆರ್.ಸಿ.ಟ್ರಾವಿಸನೊಂದಿಗೆ ಆತ ಸೆನ್ಸೊರಿ ಮೋಟಾರ್ ಕಾನ್ಸಿಕ್ವೆನ್ಸಸ್ ಆಫ್ ಪ್ಯಾಸಿವ್ ಆಸಿಲೇಷನ್ ಎಂಬ ಕೃತಿಯನ್ನೂ ಯೂಜಿನ್ ಕಾನ್‍ನ ಜೊತೆ ಸೇರಿ ಯೂಜಿನ್ ಕಾನ್‍ನ ಜೊತೆ ಸೇರಿ ದಿ ಕ್ರೇವಿಂಗ್ ಫಾರ್ ಸುಪೀರಿಯಾರಿಟಿ (1931) ಎಂಬ ಕೃತಿಯನ್ನೂ ರಚಿಸಿದ್ದಾನೆ. ಆತನ ಆತ್ಮಚರಿತ್ರೆಯ ಹೆಸರು-ಎ ಹಿಸ್ಟೊರಿ ಆಫ್ ಸೈಕಾಲಜಿ ಇನ್ ಆಟೋಬಯಾಗ್ರಫಿ (1930). ಇಷ್ಟು ಮಾತ್ರವಲ್ಲದೆ ಆತ 1904-15ರ ವರೆಗೆ ದಿ ಸೈಕಲಾಜಿಕಲ್ ರಿವ್ಯೂ; 1916-20ರ ವರೆಗೆ ದಿ ಜರ್ನಲ್ ಆಫ್ ಎಕ್ಸ್ ಪೆರಿಮೆಂಟಲ್ ಸೈಕಾಲಜಿ; 1921ರಿಂದ ದಿ ಜರ್ನಲ್ ಆಫ್ ಕಂಪ್ಯಾರಿಟಿವ್ ಸೈಕಾಲಜಿ; ಮತ್ತು 1904-10ರ ವರೆಗೆ ದಿ ಸೈಕಲಾಜಿಕಲ್ ಬುಲೆಟಿನ್ ಎಂಬ ನಿಯತ ಕಾಲಿಕೆಗಳ ಸಹ ಸಂಪಾದಕನಾಗಿ ಸೇವೆ ಸಲ್ಲಿಸಿದ್ದಾನೆ.

ವರ್ಗ:ಮನೋವಿಜ್ಞಾನ
ವರ್ಗ:ಮನೋವಿಜ್ಞಾನಿಗಳು
ಕೆ.ಟಿ.ವೇಣುಗೋಪಾಲ್

ಕೆ.ಟಿ.ವೇಣುಗೋಪಾಲ್ (೧೯೪೭-೨೦೦೯) ಖ್ಯಾತ ಪತ್ರಕರ್ತ ಮತ್ತು ಕಥೆಗಾರ.
### ಜನನ
ಇವರು ಕಾಸರಗೋಡಿನಲ್ಲಿ ೧೯೪೭ರಲ್ಲಿ ಜನಿಸಿದರು.ಕಾಸರಗೋಡಿನಲ್ಲಿಯೇ ವಿದ್ಯಾಭ್ಯಾಸ.
### ಜೀವನ
ಇವರು ಉದಯವಾಣಿ ಪತ್ರಿಕೆಯಲ್ಲಿ ಮುಂಬೈ ವರದಿಗಾರರಾಗಿ ತಮ್ಮ ವೃತ್ತಿ ಜೀವನವನ್ನು ಪ್ರಾರಂಭಿಸಿದರು.ಇವರು ಉದಯವಾಣಿ ಪತ್ರಿಕೆಗೆ ಬರೆಯುತ್ತಿದ್ದ "ಮುಂಬಯಿ ಪತ್ರ"ಎಂಬ ಅಂಕಣ ಜನಪ್ರಿಯವಾಗಿತ್ತು. 
ಹಲವಾರು ಸಂಘ-ಸಂಸ್ಥೆಗಳಲ್ಲಿ ಸಕ್ರಿಯರಾಗಿದ್ದರು.ಇವರು ವೃತ್ತಿಪರ ಪತ್ರಕರ್ತರಾಗಿದ್ದರೂ ಉತ್ತಮ ಕಥೆಗಾರರೂ ಅಗಿದ್ದರು.ಇವರ ಬರವಣಿಗೆಯ ಮೇಲೆ ಕಥೆಗಾರ ನಿರಂಜನ ಹಾಗೂ ಮಲೆಯಾಳಂ ಭಾಷೆಯ ಲೇಖಕ ಎಂ.ಟಿ.ವಾಸುದೇವ ನಾಯರ್ ಇವರ ಪ್ರಭಾವ ಗಾಢವಾಗಿತ್ತು.

### ಕೃತಿಗಳು
ಕಥಾಸಂಕಲನಗಳು
* ದೇವಕಿಯಮ್ಮನ ತರವಾಡು ಮನೆ
* ಜುಗಲಬಂದಿ
* ಮುಂಬಯಿ ಪತ್ರ
* ಬಾಳ್ ಠಾಕ್ರೆ ಮತ್ತು ಇತರ ಸಂದರ್ಶನಗಳು
### ನಿಧನ
ಇವರು ತಮ್ಮ ೬೨ನೆಯ ವರ್ಷದಲ್ಲಿ ಅನಾರೋಗ್ಯದಿಂದ ಮೇ ೧೯ ೨೦೦೯ ರಂದು ಪುಣೆಯ ಆಸ್ಪತ್ರೆಯಲ್ಲಿ ನಿಧನರಾದರು.
### ಉಲ್ಲೇಖಗಳು
ವರ್ಗ:ಮುಂಬಯಿನ ಲೇಖಕರು
ವರ್ಗ:ಪತ್ರಕರ್ತರು
ಜಿಬ್ರಾಲ್ಟರ್ ತಲೆಬುರುಡೆ

ಜಿಬ್ರಾಲ್ಟರ್ ತಲೆಬುರುಡೆ	ಜಿಬ್ರಾಲ್ಟರ್ ಪ್ರದೇಶದಲ್ಲಿ ಸಿಕ್ಕಿದ ಮಾನವ ತಲೆಬುರುಡೆ. thumb|ಜಿಬ್ರಾಲ್ಟರ್ ತಲೆಬುರುಡೆ

ಮಾನವನ ವಿಕಾಸ ಹಾದಿಯಲ್ಲಿ ಮುಖ್ಯವಾದ ನೀಯಾಂಡರ್‍ತಾಲ್ ಮಾನವನ ಗುಂಪಿಗೆ ಸೇರಿದೆ. 1856ರಲ್ಲಿ ಜರ್ಮನಿಯ ನೀಯಾಂಡರ್ ಕಣಿವೆಯ ಪೇಲಿಯೊಲಿತಿಕ್ ಗುಹೆಗಳಲ್ಲಿ ವಾಸಿಸುತ್ತಿದ್ದ ಮಾನವನ ಅಸ್ಥಿ ಅವಶೇಷಗಳು ಸಿಕ್ಕಿದವು. ಆದ್ದರಿಂದ ಇವಕ್ಕೆ ನೀಯಾಂಡರ್‍ತಾಲ್ ಮಾನವನ ಅಸ್ಥಿ ಅವಶೇಷಗಳೆಂದು ಹೆಸರಾಯಿತು. ಇದಕ್ಕೆ ಮುಂಚೆಯೇ ಅಂದರೆ, 1848ರಲ್ಲಿ ಈ ಗುಂಪಿಗೆ ಸೇರಿದ ಮಾನವನ ತಲೆಬುರುಡೆಯೊಂದು ಜಿಬ್ರಾಲ್ಟರಿನಲ್ಲಿ ಸಿಕ್ಕಿತ್ತು. ಆಗ ಅದರ ಪ್ರಾಮುಖ್ಯತೆಯನ್ನು ಅರ್ಥಮಾಡಿಕೊಂಡಿರಲಿಲ್ಲ. ಆ ತಲೆಬುರುಡೆ ಸಾಧಾರಣ ರೀತಿಯದು. ಅದು ಹೆಂಗಸಿನ ತಲೆಬುರುಡೆ ಎಂದು ಈಗ ಗೊತ್ತಾಗಿದೆ. ಅದರಲ್ಲಿ ಮುಖದ ಎಲುಬುಗಳು ಮತ್ತು ಬಲ ಆಕ್ಸಿಪಿಟಲ್ ಭಾಗದ ಎಲುಬುಗಳು ಮಾತ್ರ ಸುರಕ್ಷಿತವಾಗಿವೆ. ಕಪಾಲದ ವಿಸ್ತಾರ ಸುಮಾರು 1280 ಮಿಲಿ ಲೀಟರ್. ಈ ತಲೆಬುರುಡೆ ಈಗ ಲಂಡನ್ನಿನ ರಾಯಲ್ ಕಾಲೇಜ್ ಆಫ್ ಸರ್ಜನ್ಸ್‍ನಲ್ಲಿದೆ. 

1926ರಲ್ಲಿ ಮತ್ತೊಂದು ನೀಯಾಂಡರ್‍ತಾಲ್ ತಲೆಬುರುಡೆಯ ಭಾಗಗಳು ಜಿಬ್ರಾಲ್ಟರಿನಲ್ಲಿ ಸಿಕ್ಕಿದವು. ಅದು 5 ವರ್ಷ ಮಗುವಿನ ತಲೆಬುರುಡೆ. ಇದರಲ್ಲಿ, ಫ್ರಾಂಟಲ್ ಮತ್ತು ಆಕ್ಸಿಪಿಟಲ್ ಎಲುಬುಗಳ ಜೊತೆಗೆ ಕೆಳದವಡೆಯು ಮಾತ್ರ ಇದೆ. ಈ ತಲೆಬುರುಡೆ ಪೂರ್ಣವಾಗಿಲ್ಲದುದರಿಂದಲೂ ಎಳೆ ವಯಸ್ಸಿನ ಮಾನವನ ತಲೆಬುರುಡೆಯಾದುದರಿಂದಲೂ ಇದನ್ನು ಯಾವ ಮಾನವ ಗುಂಪಿಗೆ ಸೇರಿಸಬೇಕೆಂಬುದು ಕಷ್ಟ. ಆದರೂ ಇದರ ಕೆಳದವಡೆ ಟ್ಯಾಂಜಿಯರ್ ಮಾನವನ ಕೆಳದವಡೆಯನ್ನು ಹೋಲುವುದರಿಂದ ಈ ತಲೆಬುರುಡೆಯನ್ನು ಮೊದಲನೆಯ ಜಿಬ್ರಾಲ್ಟರ್ ತಲೆಬುರುಡೆಯಂತೆ ಸಾಧಾರಣರೀತಿಯ ನೀಯಾಂಡರ್‍ತಾಲ್ ಗುಂಪಿಗೆ ಸೇರಿಸಬೇಕಾಗುವುದು.
thumb|left|ಲಂಡನ್ನಿನ ನ್ಯಾಚುರಲ್ ಹಿಸ್ಟರಿ ಮ್ಯೂಸಿಯಂ ನಲ್ಲಿರುವ ತಲೆಬುರುಡೆಯ ಮುಂಭಾಗದ ನೋಟ

thumb|right|ತಲೆಬುರುಡೆಯ ಪಾರ್ಶ್ವನೋಟ

ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಜೊವಾನ್ನಿ ಬಾಟ್ಟಿಸ್ಟ ಜಿರಾಲ್ಡಿ

ಜೊವಾನ್ನಿ ಬಾಟ್ಟಿಸ್ಟ ಜಿರಾಲ್ಡಿ  (1504-1573) ಹದಿನಾರನೆಯ ಶತಮಾನದ ಇಟಲಿಯ ಉತ್ತಮ ಕಥೆಗಾರ. ಸಿಂತಿಯೋ ಎಂಬ ತನ್ನ ಮತ್ತೊಂದು ಹೆಸರಿನಿಂದ ಈತ ಎಲಿಜಬೆತ್ ಕಾಲದ ಇಂಗ್ಲಿಷ್ ಸಾಹಿತಿಗಳಿಗೆ ಬಹು ಪರಿಚಿತನಾಗಿದ್ದ. 
thumb

## ಬದುಕು, ಬರಹ 
1504ರಲ್ಲಿ ಫೆರಾರಾದಲ್ಲಿ ಹುಟ್ಟಿದ ಈತ 1532ರಿಂದ 1563ರವರೆಗೆ ಫೆರಾರ ವಿಶ್ವವಿದ್ಯಾಲಯದಲ್ಲಿ ಪ್ರಾಧ್ಯಾಪಕನಾಗಿದ್ದ. 1528ರಲ್ಲಿ ನೋವೆಲ ಎಂಬ ರೀತಿಯ ಕಥೆಗಳನ್ನು ಬರೆಯಲುಪಕ್ರಮಿಸಿ ಅವನ್ನು ನೂರು ಕಥೆಗಳು ಎಂಬ ಹೆಸರಿನಲ್ಲಿ ಪ್ರಕಟಿಸಿದ. ರೋಮ್ ನಗರದಿಂದ ಮಾರ್ಸೇಲಿಗೆ ಯಾನ ಮಾಡುತ್ತಿದ್ದ ಪ್ರಯಾಣಿಕರ ಗುಂಪೊಂದು ಹಡಗಿನಲ್ಲಿ ತಮ್ಮ ಪರಸ್ಪರ ಮನೋರಂಜನೆಗಾಗಿ ಹೇಳಿಕೊಂಡಂತೆ ಕಲ್ಪಿಸಿದ ನೂರು ಕಥೆಗಳು ಇಲ್ಲಿವೆ.

ಷೇಕ್ಸ್‍ಪಿಯರ್ ನು ತನ್ನ ಒಥೆಲೊ ಮತ್ತು ಮೆಷರ್ ಫಾರ್ ಮೆಷರ್ ಎಂಬ ನಾಟಕಗಳಿಗಾಗಿ ಜಿರಾಲ್ಡಿಯ ಗ್ರಂಥದಿಂದ ವಸ್ತುವನ್ನು ಆರಿಸಿಕೊಂಡಿರುವುದನ್ನು ನೋಡಿದರೆ ಅಂದು ಜಿರಾಲ್ಡಿ ಎಂಥ ಸಾಹಿತಿಯಾಗಿದ್ದನೆಂಬುದು ತಿಳಿಯುತ್ತದೆ. ಚರ್ಚಿನ ಧಾರ್ಮಿಕ ಕಟ್ಟುಕಟ್ಟಳೆಗಳು ಸಾಹಿತಿಗಳನ್ನು ಪ್ರಬಲ ನಿರ್ಬಂಧಕ್ಕೆ ಗುರಿ ಮಾಡಿದ್ದ ಆಗಿನ ಕಾಲದಲ್ಲಿ ಧರ್ಮಗುರುಗಳ ಕೋಟಲೆ ಜಿರಾಲ್ಡಿಗೂ ತಪ್ಪಿರಲಿಲ್ಲ. ಆದ್ದರಿಂದ ಆತ ತನ್ನ ಕಥಾಸಂಗ್ರಹದ ಪೀಠಿಕೆಯಲ್ಲಿ ತನ್ನ ಧರ್ಮಶ್ರದ್ಧೆಯನ್ನು ಸಾರಿ ಚರ್ಚಿನ ನಿಷ್ಠುರತೆಯಿಂದ ಪಾರಾಗಬೇಕಾಯಿತು.

ಗ್ರೀಕ್ ನಾಟಕಕಾರ ಮತ್ತು ಸೆನೆಕನ ಮಾದರಿಯ ಗಂಭೀರ ನಾಟಕಗಳ ಪ್ರಭಾವವನ್ನು ಜಿರಾಲ್ಡಿಯ ಗಂಭೀರೋಲ್ಲಾಸ ಕಥೆಗಳಲ್ಲಿ (ಟ್ರಾಜಿಕಾಮಿಡಿಯ) ಕಾಣಬಹುದು. 

ವರ್ಗ:ಬರಹಗಾರ
ವರ್ಗ:ಲೇಖಕರು
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಜಿರಾಂಡ್

ಜಿರಾಂಡ್ -  ನೈಋತ್ಯ ಫ್ರಾನ್ಸಿನ ಕರಾವಳಿಯ ಒಂದು ಡಿಪಾರ್ಟ್‍ಮೆಂಟ್ (ಪ್ರಾಂತ್ಯ). ಜಿರಾಂಡ್ ಅಳಿವೆ, ಗರಾನ್ ಮತ್ತು ಡಾರ್ಡೋನ್ ನದಿಗಳ ಕೆಳ ಕಣಿವೆ-ಇವುಗಳ ಆಚೀಚೆಯ ಮತ್ತು ನಡುವಣ ಪ್ರದೇಶವನ್ನು ಇದು ಒಳಗೊಂಡಿದೆ. ವಿಸ್ತೀರ್ಣ 4,141 ಚ.ಮೈ. ಜನಸಂಖ್ಯೆ 10.09,390 (1968). ಆಡಳಿತ ಕೇಂದ್ರ ಬೋರ್ಡೋ.

ಗರಾನ್ ಮತ್ತು ಡಾರ್ಡೋನ್ ನದಿಗಳು ಮೆಕ್ಕಲುಮಣ್ಣಿನ ವಿಶಾಲವಾದ ಕಣಿವೆಗಳಲ್ಲಿ ಹರಿದು ಅಳಿವೆಯನ್ನು ಪ್ರವೇಶಿಸುತ್ತವೆ. ಅಳಿವೆಯ ಬಾಯಿಯ ಅಗಲ ಬಿಸ್ಕೇ ಕೊಲ್ಲಿಯ ಬಳಿ ಸುಮಾರು 10 ಕಿ.ಮೀ. ವಿಶಾಲ ಅಳಿವೆಯ ದಂಡೆಯ ಮೇಲಿರುವ ದೊಡ್ಡ ವಾಣಿಜ್ಯ ಬಂದರು ನಗರ ಬೋರ್ಡೋ. ಇದು ಸಮುದ್ರದಿಂದ 96 ಕಿ.ಮೀ. ದೂರದಲ್ಲಿದೆ. ಅಳಿವೆಯಲ್ಲಿ ಹಲವು ಸಣ್ಣ ದ್ವೀಪಗಳೂ ಇರುವುದರಿಂದ ನೌಕಾಯಾನ ಕಷ್ಟಕರ. ಆದ್ದರಿಂದ ಹಲವು ಹೊರಬಂದರುಗಳನ್ನು ಅಭಿವೃದ್ಧಿ ಪಡಿಸಲಾಗಿದೆ. ಇವುಗಳ ಪೈಕಿ ಮುಖ್ಯವಾದ್ದು ಪೋಯಾಕ್. ಡಾರ್ಡೋನ್ ಮತ್ತು ಗರಾನ್ ನದಿಗಳು ಕೂಡುವ ಎಡೆಯಲ್ಲಿರುವ ಆಂಬಿಸ್‍ನಲ್ಲಿ ಆಧುನಿಕ ತೈಲಸಂಸ್ಕರಣ ಸ್ಥಾವರವಿದೆ. ಜಿರಾಂಡ್ ಅಳಿವೆಗೂ ಬಿಸ್ಕೇ ಕೊಲ್ಲಿಗೂ ನಡುವಣ ಪರ್ಯಾಯದ್ವೀಪದ ಪಶ್ಚಿಮದ ಕರಾವಳಿ ಪ್ರದೇಶ ಜವುಗುನೆಲ.

ಜಿರಾಂಡ್ ಡಿಪಾರ್ಟ್‍ಮೆಂಟಿನದು ತೇವಪೂರಿತ ವಾಯುಗುಣ. ಬೇಸಗೆ ದೀರ್ಘ ತಾಪಕರ, ಚಳಿಗಾಲ ತೀವ್ರವಲ್ಲ. ಮೆಕ್ಕೆಜೋಳ, ದ್ರಾಕ್ಷಿ ಮುಖ್ಯ ಬೆಳೆಗಳು. ನದೀಪ್ರದೇಶದ ಹಳೆಯ ಗ್ರಾವೆಲ್ ನೆಲದ ಮೇಲೂ ಪಕ್ಕದ ಬೆಟ್ಟಗಳ ಬದಿಯಲ್ಲೂ ದ್ರಾಕ್ಷಿ ವನಗಳಿವೆ. ತಗ್ಗಿನ ಮೆಕ್ಕಲುಮಣ್ಣಿನ ನೆಲಕ್ಕೂ ಇವು ವಿಸ್ತರಿಸಿವೆ.

ಬೋರ್ಡೋ (2,66.662) ಮುಖ್ಯ ವಾಣಿಜ್ಯಕೇಂದ್ರ. ಜಿರಾಂಡ್ ಡಿಪಾರ್ಟ್‍ಮೆಂಟಿನ ಆಡಳಿತ ಕೇಂದ್ರ. 17, 18ನೆಯ ಶತಮಾನಗಳಲ್ಲಿ ಇದು ಬೆಳೆಯಿತು. ಈಗಲೂ ಇದು ಫ್ರಾನ್ಸಿನ ಮುಖ್ಯ ಪ್ರಾಂತೀಯ ನಗರಗಳಲ್ಲಿ ಒಂದು. ಬ್ಲೇ, ಲ್ಯಾಂಗೊ ಮತ್ತು ಲೀಬರ್ನ್ ಇತರ ಪಟ್ಟಣಗಳು.

## ಇತಿಹಾಸ 
ಫ್ರಾನ್ಸಿನ ಕ್ರಾಂತಿಯಲ್ಲಿ ಮುಖ್ಯ ಪಾತ್ರ ವಹಿಸಿದ ರಾಜಕೀಯ ಗುಂಪಿನವರಿಗೆ ಜಿರಾಂಡಿನರೆಂಬ ಹೆಸರು ಬಂದಿದೆ. ಜಿರಾಂಡ್ ಡಿಪಾರ್ಟ್‍ಮೆಂಟಿನಿಂದ ಬಂದ ಪ್ರತಿನಿಧಿಗಳಿಂದ ಆ ಗುಂಪಿನ ಸದಸ್ಯಬಲ ಹೆಚ್ಚಾಗಿದ್ದುದರಿಂದ ಇತಿಹಾಸಕಾರನೊಬ್ಬ 1847ರಲ್ಲಿ ಅದರ ಸದಸ್ಯರನ್ನು ಜಿರಾಂಡಿನರೆಂದು ಕರೆದು. 1791ರಲ್ಲಿ ಸಮಾವೇಶಗೊಂಡ ವಿಧಾನಸಭೆಗೆ ನಡೆದ ಚುನಾವಣೆಯಲ್ಲಿ ತನ್ನ ಸದಸ್ಯರು ಮತ್ತೆ ಆಯ್ಕೆಯಾಗುವುದನ್ನು ಸಂವಿಧಾನ ಸಭೆ ನಿಷೇಧಿಸಿದ್ದರಿಂದ ಆ ಸಭೆಯಲ್ಲಿ ಸಂಪೂರ್ಣ ಹೊಸಬರೇ ಇದ್ದರು. ಇವರಲ್ಲಿ 136 ಸದಸ್ಯರು ಜಾಕೋಬಿನ್ ಕ್ಲಬ್ ಸೇರಿದರು-ಇವರಿಂದ ಜಿರಾಂಡಿನರ ಗುಂಪು ರೂಪು ತಳೆಯಿತು. ಇದರ ಸದಸ್ಯರು ಸಾಮಾನ್ಯವಾಗಿ ವಿದ್ಯಾವಂತರು, ವೃತ್ತಿನಿರತರು. ಇವರು ಒಳ್ಳೆಯ ವಾಗ್ಮಿಗಳಾಗಿದ್ದರು. ಇವರು ಪ್ರಾಚೀನ ಗ್ರೀಕ್ ಮತ್ತು ರೋಮ್ ಗಣರಾಜ್ಯಗಳನ್ನು ಮೆಚ್ಚಿದ್ದರು. ಫ್ರಾನ್ಸ್ ಗಣರಾಜ್ಯವಾಗಬೇಕೆಂದು ಇವರು ಆಶಿಸಿದ್ದರು. ಇವರ ಮುಖಂಡರಲ್ಲಿ ಮುಖ್ಯರಾದವರು ಬ್ರೀಸೋ, ವೆನ್ರ್ಯೋಕಾಂಡಾರ್ಸೆ ಮತ್ತು ಮೆಡೇಂ ರೋಲ್ಯಾಂಡ್.

1792ರಲ್ಲಿ ವಿಧಾನಸಭೆ ಕೊನೆಗೊಂಡಿತು. ಕ್ರಾಂತಿಕಾರರ ಕಾರ್ಯಾಚರಣೆಯಿಂದ ದೊರೆತನ ಕುಸಿಯಿತು. ಜಿರಾಂಡಿನರು ಇದರಲ್ಲಿ ಭಾಗವಹಿಸಲಿಲ್ಲ. ಪ್ಯಾರಿಸ್ ನಗರದವರೇ ಪ್ರಧಾನವಾಗಿದ್ದರು. ಕ್ರಾಂತಿವಾದಿಗಳು ತಮ್ಮ ಆಡಳಿತವನ್ನು ಸ್ಥಾಪಿಸಬೇಕೆಂದಿದ್ದರು. ಇದನ್ನು ಜಿರಾಂಡಿನರು ವಿರೋಧಿಸುತ್ತಿದ್ದರು. ಜಿರಾಂಡಿನರು ಬಲಪ್ರಯೋಗಕ್ಕೆ ವಿರುದ್ಧವಾಗಿದ್ದರು. 16ನೆಯ ಲೂಯಿ ದೊರೆ ದೇಶದ್ರೋಹಿಯಾದ್ದರಿಂದ ಅವನನ್ನು ವಿಚಾರಣೆಗೆ ಗುರಿಪಡಿಸದೆಯೆ ಮರಣದಂಡನೆ ವಿಧಿಸಬೇಕೆಂಬುದು ಕ್ರಾಂತಿಕಾರರ ಅಭಿಪ್ರಾಯ. ಜಿರಾಂಡಿನರು ಒತ್ತಾಯದಿಂದಾಗಿ ಅವರು ನೆಪಕ್ಕೆ ಒಂದು ವಿಚಾರಣೆ ನಡೆಸಿ ಲೂಯಿ ದೊರೆಯ ತಲೆ ಕಡಿದರು. ಅವರು 1793ರಲ್ಲಿ ಬಲಪ್ರಯೋಗದಿಂದ 29 ಮಂದಿ ಜಿರಾಂಡಿನರನ್ನು ಕನ್‍ವೆನ್‍ಷನ್‍ನಿಂದ ಹೊರದೂಡಿದರು. ಆ ಪಕ್ಷದ ಮುಂದಾಳುಗಳು ಮರಣ ದಂಡನೆಗೆ ಗುರಿಯಾದರ

ವರ್ಗ:ಭೂಗೋಳ
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಸಾರ ಆರ್ನ್ ಜೂಯಿಟ್

thumb
ಸಾರ ಆರ್ನ್ ಜೂಯಿಟ್ - (1849-1903). ಅಮೆರಿಕ ಸಂಯುಕ್ತ ಸಂಸ್ಥಾನಗಳ ಪ್ರಾದೇಶಿಕ ಕಾದಂಬರಿ ಹಾಗೂ ಕತೆಗಳ ಲೇಖಕಿ. 

## ಬದುಕು 
ಈಕೆ ಮೇನ್ ಪ್ರಾಂತ್ಯದಲ್ಲಿನ ದಕ್ಷಿಣ ಬರ್ವಿಕ್‍ನಲ್ಲಿ ಹುಟ್ಟಿದಳು. ಶಾಲಾ ವಿದ್ಯಾಭ್ಯಾಸ ಅಷ್ಟಾಗಿ ದೊರಕಲಿಲ್ಲ. ಬರ್ವಿಕ್ ಅಕಾಡೆಮಿ ಶಾಲೆಗೆ ಕೆಲವು ದಿನ ಹೋದಳಷ್ಟೆ. ಆದರೆ ಮನೆಯಲ್ಲಿ ತಂದೆಯ ಪ್ರಸ್ತಕಭಂಡಾರದಲ್ಲಿನ ಅನೇಕಾನೇಕ ಪುಸ್ತಕಗಳನ್ನೀಕೆ ವ್ಯಾಸಂಗಮಾಡಿದಳು. ಅಲ್ಲದೆ ಇಂಗ್ಲಿಷ್ ಕಾದಂಬರಿಕಾರ್ತಿ ಜಾರ್ಜ್ ಎಲೀಯಟ್‍ಳಂತೆಯೇ ಈಕೆಯೂ ವೈದ್ಯನಾದ ತನ್ನ ತಂದೆಯೊಂದಿಗೆ ಕುದುರೆಬಂಡಿಯಲ್ಲಿ ಊರೂರಿಗೆ ಸುತ್ತಿದಳು. ಅಂಥ ಸಂದರ್ಭಗಳಲ್ಲಿ ತಂದೆ ಆಡುತ್ತಿದ್ದ ಮಾತುಕತೆಗಳು ಸಾರಳಿಗೆ ಸಾಕಷ್ಟು ತಿಳಿವಳಿಕೆ ನೀಡುತ್ತಿದ್ದವು. ಹಳ್ಳಿಗಾಡಿನ ಹಿನ್ನೆಲೆ, ಜನ, ರೀತಿನೀತಿಗಳು ಮತ್ತು ನಡೆನುಡಿಗಳನ್ನು ಸೂಕ್ಷ್ಮದೃಷ್ಟಿಯಿಂದ ಕಂಡು ಮನನಮಾಡಿದ ಸಾರ ತನ್ನ ಚಿಕ್ಕವಯಸ್ಸಿನಲ್ಲೇ ಅವುಗಳ ಬಗ್ಗೆ ಲೇಖನ ಬರೆಯುವುದಾಗಿ ತೀರ್ಮಾನಿಸಿಕೊಂಡಿದ್ದಳು. 

## ಬರಹ 
ತನ್ನ ಸುತ್ತಲಿನ ಪ್ರಾಂತೀಯ ಬದುಕು ಕ್ರಮೇಣ ನಶಿಸಿ ಹೋಗುತ್ತಿರುವುದನ್ನು ಕಂಡ ಈಕೆ ಸಾಹಿತ್ಯದಲ್ಲಿ ಅದು ಅಮರವಾಗುವಂತೆ ಬರೆವಣಿಗೆಯಲ್ಲಿ ಯಥಾವತ್ತಾಗಿ ಚಿತ್ರಿಸಿದಳು. ಈಕೆಯ ಗದ್ಯದ ಶೈಲಿ ಫ್ರೆಂಚ್ ಲೇಖಕ ಗಸ್ತಾವ್ ಫ್ಲೊಬೆರ್‍ನ ಶೈಲಿಯಂತೆ ಸಹಜವೂ ನೇರವೂ ಆಗಿದೆ. 

1869ರಲ್ಲಿ ಅಟ್ಲಾಂಟಿಕ್ ಮಂತ್ಲಿ ಪತ್ರಿಕೆ ಇವಳ ಸಣ್ಣಕತೆಯೊಂದನ್ನು ಪ್ರಕಟಿಸಿತು. ಅನುಕಂಪವೇ ಇವಳ ಕೃತಿಗಳ ಜೀವಾಳ. ಸೂಕ್ಷ್ಮದೃಷ್ಟಿಯಿಂದ ಎಲ್ಲವನ್ನೂ ವಿವರವಾಗಿ ಅರಿತ ಇವಳ ಪ್ರಮುಖ ಕೃತಿಗಳು ಮೇನ್ ಪ್ರಾಂತ್ಯದ ಸಾಮಾನ್ಯ ಜನರ, ಮುಖ್ಯವಾಗಿ ಅಳಿಸಿಹೋಗುತ್ತಿದ್ದ ಹಳೆಯ ಪರಂಪರೆಯ ಜನರ ಚಿತ್ರಗಳು. ಅವರ ನುಡಿಗಟ್ಟುಗಳು, ನಡೆ, ವ್ಯಕ್ತಿತ್ವ, ಸಮಾಜ ಜೀವನ-ಇವನ್ನು ತನ್ನದೇ ಆದ ಕಟು ಹಾಗೂ ಹಾಸ್ಯದ ರೀತಿಯಲ್ಲಿ ಈಕೆ ಬಣ್ಣಿಸಿದ್ದಾಳೆ. ಅತಿಭಾವುಕತೆಯ ಸೋಂಕೂ ಇಲ್ಲದ ಯಥಾವತ್ತಾದ ಜೀವನಚಿತ್ರಣ ಇವಳ ಕೃತಿಗಳ ಸೊಗಸನ್ನು ಹೆಚ್ಚಿಸಿದೆ. ಡೀಪ್ ಹೇವನ ಎಂಬುದು 1877ರಲ್ಲಿ ಪ್ರಕಟವಾದ ಜೀವನ ಚಿತ್ರಗಳ ಸಂಕಲನ. ಅನಂತರ ಸುಮಾರು 20 ಸಂಪುಟಗಳಲ್ಲಿ ಈಕೆಯ ಕತೆಗಳೂ ಕಾದಂಬರಿಗಳೂ ಪ್ರಕಟವಾದವು. ಉದ್ರೇಕದ ಘಟನೆಗಳು ಇಲ್ಲದಿದ್ದರೂ ನಾಟಕತೆಯ ಸೊಗಡು ಕಾಣದಿದ್ದರೂ ಇವಳ ಕೃತಿಗಳಿಗೆ ಸಹಜ ಬದುಕಿನ ನೈಜತೆಯ ಸೊಗಸಿದೆ. 1884ರಲ್ಲಿ ಪ್ರಕಟವಾದ ಕಂಟ್ರಿ ಡಾಕ್ಟರ್ ಇವಳ ತಂದೆಯ ಬದುಕನ್ನು ಚಿತ್ರಿಸುವ ಉತ್ತಮ ಕಾದಂಬರಿ. ಎ ಮಾರ್ಷ್ ಐಲೆಂಡ್ (1885), ಮತ್ತು ದಿ ಟೋರಿ ಲವರ್ (1901) ಕಾದಂಬರಿಗಳು. ಈಕೆಯ ಅತ್ಯುತ್ತಮ ಕಾದಂಬರಿ ದಿ ಕಂಟ್ರಿ ಆಫ್ ದಿ ಪಾಯಿಂಟೆಡ್ ಫರ್ಸ್ (1895) ಪ್ರಕಟವಾಯಿತು. ಇವಳ ಕವಿತೆಯ ಸಂಕಲನ 1916ರಲ್ಲಿ ಈಕೆಯ ಮರಣಾನಂತರ ಪ್ರಕಟವಾಯಿತು. 1901ರಲ್ಲಿ ಬರ್ವಿಕ್‍ನ ಚೌಡಾಯಿನ್ ಕಾಲೇಜು ಈಕೆಗೆ ಗೌರವಪದವಿಯನ್ನು ಕೊಟ್ಟಿತು. 1902ರಲ್ಲಿ ಆಕಸ್ಮಿಕದಲ್ಲಿ ತನ್ನ ಕೈಕಾಲು ಊನವಾದ ಅನಂತರ ಈಕೆಯ ಬರೆವಣಿಗೆ ನಿಂತೇಹೋಯಿತೆನ್ನಬಹುದು. ದಿ ಕಿಂಗ್ ಆಫ್ ಫಾಲಿ ಐಲೆಂಡ್ (1888), ಟೇಲ್ಸ್ ಆಫ್ ನ್ಯೂ ಇಂಗ್ಲೆಂಡ್ (1890) ಈಕೆಯ ಇತರ ಮುಖ್ಯ ಗ್ರಂಥಗಳು. ಸಾರಳ ಪತ್ರಸಂಕಲನ ಆಕೆಯ ಮರಣಾನಂತರ, 1911ರಲ್ಲಿಯೂ ಕವಿತಾಸಂಕಲನ 1916ರಲ್ಲಿಯೂ ಪ್ರಕಾಶಗೊಂಡವು.

ವರ್ಗ:ಲೇಖಕಿಯರು
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ವರ್ಗ:ಬರಹಗಾರ
ವರ್ಗ:ಲೇಖಕರು
ಜೋಲೀಯೆಟ್

ಜೋಲೀಯೆಟ್ 	- ಅಮೆರಿಕ ಸಂಯುಕ್ತಸಂಸ್ಥಾನಗಳ ಇಲಿನಾಯ್ ರಾಜ್ಯದ ಒಂದು ಕೈಗಾರಿಕಾ ಪಟ್ಟಣ; ವಿಲ್ ಕಾಂಬೆಯ ಆಡಳಿತ ಕೇಂದ್ರ. 

ಷಿಕಾಗೋ ನಗರದ ನೈಋತ್ಯಕ್ಕೆ 37 ಮೈ. ದೂರದ್ಲಲಿ ಡೇಸ್ಪ್ಲೇನ್ಸ್ ನದಿಯ ದಡದಲ್ಲಿದೆ. ಇಲ್ಲಿ ಅತ್ಯುತ್ತಮ ಸುಣ್ಣಶಿಲಾನಿಕ್ಷೇಪವಿರುವುದರಿಂದ ಇದನ್ನು ಶಿಲಾಪಟ್ಟಣ ಎಂದು ಕರೆಯುವುದುಂಟು. ಜನಸಂಖ್ಯೆ 78,887 (1970). ರೈಲು ಹೆದ್ದಾರಿ ಮತ್ತು ಚಂಪಮಹಾಸರೋವರ ಜಲಮಾರ್ಗಗಳಿಂದ ಇತರೆಡೆಗೆ ಸಂಪರ್ಕ ಹೊಂದಿರುವುದರಿಂದ ಈ ನಗರದಲ್ಲಿ ಅನೇಕ ಉದ್ಯಮಗಳು ಬೆಳೆದಿವೆ. ಕಲ್ಲುಗಣಿಗಳಿಂದ ಚಪ್ಪಡಿಗಳನ್ನು ತೆಗೆದು ಬೇರೆಡೆ ರವಾನಿಸುವುದು ಇಲ್ಲಿಯ ಪ್ರಧಾನ ಉದ್ಯಮ. ಇದಲ್ಲದೆ ಕಲ್ಲಿದ್ದಲು ಗಣಿಗಾರಿಕೆ. ತೈಲಶುದ್ಧೀಕರಣ, ವಸ್ತ್ರತಯಾರಿಕೆಯ ಉದ್ಯಮಗಳು ಇಲ್ಲಿ ಬೆಳೆದಿದೆ. 

ಇಲ್ಲಿ ಮೊದಮೊದಲು ಬಂದು ನೆಲೆಸಿದ್ದ ವಲಸೆಗಾರರು ಬ್ಲ್ಯಾಕ್ ಹಾಕ್ ಯುದ್ಧದ ಕಾಲದಲ್ಲಿ ನಗರವನ್ನು ತ್ಯಜಿಸಿಹೋದರು. ಚಾಲ್ರ್ಸ್ ರೀಡ್ ಎಂಬುವನು ಇಲ್ಲಿ ಪ್ರಥಮವಾಗಿ ಸ್ಥಿರವಾಗಿ ನೆಲೆಸಿದ ವಲಸೆಗಾರ (1833). 1840 ಹಾಗೂ 1850ರ ದಶಕಗಳಲ್ಲಿ ಬ್ರಿಟಿಷ್, ಐರಿಷ್ ಹಾಗೂ ಜರ್ಮನರು ಬಂದು ಇಲ್ಲಿ ನೆಲೆಸಿದರು. ಇಲಿನಾಯ್-ಮಿಷಿಗನ್ ಕಾಲುವೆ (1848) ಮತ್ತು ರಾಕ್‍ಐಲೆಂಡ್ ರೈಲುಮಾರ್ಗಗಳಾದ ಮೇಲೆ (1852) ಇಲ್ಲಿಯ ಸುಣ್ಣಕಲ್ಲು, ಕಲ್ಲಿದ್ದಲು, ಹಾಗೂ ಕೃಷಿ ಉತ್ಪಾದನೆಗಳಿಗೆ ಹೆಚ್ಚಿನ ಬೇಡಿಕೆ ಬಂತು. 19ನೆಯ ಶತಮಾನದ ಕೊನೆಯಿಂದ ಇಲ್ಲಿ ಕೈಗಾರಿಕೆಗಳ ಬೆಳವಣಿಗೆ ಪ್ರಾರಂಭವಾಯಿತು. ಇಲ್ಲಿಯ ಪಿಲ್ಚರ್ ಪಾರ್ಕ್ ಸಸ್ಯವಾಟಿಯಲ್ಲಿ ಅನೇಕ ದೇಶೀ, ವಿದೇಶೀ ಗಿಡ ಬಳ್ಳಿಗಳನ್ನು ಬೆಳೆಸುತ್ತಾರ. ಸಮೀಪದ ಬರ್ಡ್ ಹೇವನ್ ಪಕ್ಷಿಧಾಮದಲ್ಲಿ ಸು. 200 ಬಗೆಯ ಪಕ್ಷಿಗಳುಂಟು. ಇಲಿನಾಯ್ ರಾಜ್ಯದ ಎರಡು ಪ್ರಧಾನ ಕಾರಾಗೃಹಗಳು ಇಲ್ಲಿವೆ. ಗಂಭೀರ ಸ್ವರೂಪದ ಅಪರಾಧಿಗಳಿಗಾಗಿರುವ ಕಾರಾಗೃಹ ಪಟ್ಟಣದಿಂದ 5 ಮೈ. ದೂರದಲ್ಲಿದೆ. 64 ಎಕರೆ ಪ್ರದೇಶದ ಈ ಕಾರಾಗೃಹದ ಸುತ್ತಲೂ ಸು. 30' ಎತ್ತರದ ಗೋಡೆಯುಂಟು. ಇಲ್ಲಿಯ ಕಟ್ಟದ ಅತ್ಯಂತ ವಿಶಿಷ್ಟವಾದ ಜೈಲುವಾಸ್ತುವೆಂದು ಪ್ರಸಿದ್ಧವಾಗಿದೆ.

ವರ್ಗ:ಭೂಗೋಳ
ವರ್ಗ:ಅಮೇರಿಕ ಸಂಯುಕ್ತ ಸಂಸ್ಥಾನದ ಪಟ್ಟಣಗಳು
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಜೆರೋಮ್ ಕ್ಲಾಪ್ಕ ಜೊರೋಮ್

ಜೆರೋಮ್ ಕ್ಲಾಪ್ಕ ಜೊರೋಮ್  (1859-1927). ಕಾದಂಬರಿಕಾರ ಹಾಗೂ ನಾಟಕಕಾರ. 
thumb

## ಬದುಕು, ಬರಹ 
ಸ್ಟ್ಯಾಟ್‍ಫರ್ಡ್‍ಷೈರಿನಲ್ಲಿ ಹುಟ್ಟಿದ ಈತ ತನ್ನ ವ್ಯಾಸಂಗ ಮುಗಿದ ಅನಂತರ ರೈಲ್ವೆ ಗುಮಾಸ್ತನಾಗಿ, ಬಾತ್ಮೀದಾರನಾಗಿ, ಉಪಾಧ್ಯಾಯನಾಗಿ ಕೆಲಸ ಮಾಡಿದ. ರಂಗಭೂಮಿಯಲ್ಲಿ ಕೆಲಸಮಾಡಿದ್ದೂ ಉಂಟು. ಆನ್ ದಿ ಸ್ಟೇಜ್ ಅಂಡ್ ಆಫ್ (1885) ಎಂಬ ಗ್ರಂಥದಲ್ಲಿ ತನ್ನ ರಂಗಭೂಮಿಯ ಅನುಭವಗಳನ್ನು ಈತ ವಿವರಿಸಿದ್ದಾನೆ. 1889ರಲ್ಲಿ ಹೊರಬಂದ ಐಡ್‍ಲ್ ತಾಟ್ಸ್ ಆಫ್ ಎನ್ ಐಡ್ಲ್ ಫೆಲೊ ಎಂಬ ಪುಸ್ತಕದಿಂದ ಈತ ಪ್ರಸಿದ್ಧಿಗೆ ಬಂದ. ಈತನ ಪ್ರಮುಖ ಕೃತಿಯಾದ ತ್ರಿ ಮೆನ್ ಇನ್ ಎ ಬೋಟೆ ಎಂಬುದರ ಹತ್ತು ಲಕ್ಷ ಪ್ರತಿಗಳು ಖರ್ಚಾದುವಂತೆ. ಜರ್ಮನಿಯಲ್ಲಿ ಈತ ನಡೆಸಿದ ಪ್ರವಾಸದ ವಿಷಯ ತ್ರಿ ಮೆನೆ ಆನ್ ದಿ ಬಮೆಲ್ (1900) ಎಂಬುದರಲ್ಲಿದೆ. ಪಾಲ್ ಕೆಲ್ವರ್ (1902) ಒಳ್ಳೆಯ ಕಾದಂಬರಿ. ಜೆರೋಮ್ 1892ರಲ್ಲಿ ಐಡ್ಲರ್ ಎಂಬ ಪತ್ರಿಕೆಯ ಜಂಟಿಸಂಪಾದಕನಾದನಲ್ಲದೆ 1893ರಲ್ಲಿ ತನ್ನದೇ ಆದ ಟುಡೆ ಎಂಬ ಎರಡು ಪೆನಿ ವಾರಪತ್ರಿಕೆಯನ್ನು ಹೊರಡಿಸಿದ.

ಈತನ ನಾಟಕಗಳಲ್ಲಿ ಖ್ಯಾತವಾದುದು ದಿ ಪಾಸಿಂಗ್ ಆಫ್ ದಿ ತರ್ಡ್ ಪ್ಲೋರ್ ಬ್ಯಾಕ್ (1908). ಒಂದನೆಯ ಮಹಾಯುದ್ಧದಲ್ಲಿ ಜೆರೋಮ್ ಆಂಬುಲೆನ್ಸ್ ವಾಹನದ ಚಾಲಕನಾಗಿ ಕೆಲಸಮಾಡಿದ.
ಮೈ ಲೈಫ್ ಅಂಡ್ ಟೈಮ್ಸ್ (1926) ಎಂಬುದು ಈತನ ಆತ್ಮಕಥೆ.

ವರ್ಗ:ಕಾದಂಬರಿಕಾರರು
ವರ್ಗ:ನಾಟಕಕಾರರು
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಲ್ವೀ ಜೋಲಿಯೆಟ್

thumb
ಜೋಲಿಯೆಟ್, ಲ್ವೀ 1645-1700. ಒಬ್ಬ ಫ್ರೆಂಚ್ ಕೆನೇಡಿಯನ್ ಪರಿಶೋಧಕ,

## ಬದುಕು, ಸಾಧನೆ 
1645ರ ಸೆಪ್ಟಂಬರ್ 21ರಂದು ಕ್ವಿಬೆಕ್‍ನಲ್ಲಿ ಜನಿಸಿ, ಅಲ್ಲಿಯ ಕ್ರೈಸ್ಟ್ ಕಾಲೇಜಿನಲ್ಲಿ ಧಾರ್ಮಿಕ ಶಿಕ್ಷಣ ಪಡೆದ. 1662ರಲ್ಲಿ ಅವನಿಗೆ ಸಣ್ಣ ಉದ್ಯೋಗವೊಂದು ದೊರೆಯಿತು. ಆದರೆ ಪಶ್ಚಿಮ ಗಡಿನಾಡಿನ ಅರಣ್ಯಗಳಲ್ಲಿ ಬೋನಿಗನಾಗ ಬಯಸಿ ಕ್ವಿಬೆಕ್ ನಿಂದ ಹೊರಟ. ಅಲ್ಲಿಯ ಇಂಡಿಯನರ ಸ್ನೇಹ ಬೆಳೆಸಿ, ಅಲ್ಲಿ ಕೆಲಸ ಮಾಡುತ್ತಿದ್ದ ಪಾದ್ರಿಗಳ ಸಂಪರ್ಕ ಪಡೆದ. 1669-70ರಲ್ಲಿ ಫ್ರೆಂಚ್ ಪರಿಶೋಧಕನೊಬ್ಬನೊಡನೆ ತಾಮ್ರನಿಕ್ಷೇಪಗಳನ್ನು ಶೋಧಿಸಲು ಗ್ರೇಟ್ ಲೇಕ್ಸ್ ಪ್ರದೇಶಕ್ಕೆ ಹೋದ. ಪೆಸಿಫಿಕ್ ಸಾಗರವನ್ನು ಸೇರುವುದೆಂದು ಕೆಲವರು ಭಾವಿಸಿದ್ದ ಮಿಸಿಸಿಪಿ ನದಿಯ ಪರಿಶೋಧನೆಯ ನೇತೃತ್ವ ವಹಿಸಲು 1672ರಲ್ಲಿ ಕೆನಡದ ಗವರ್ನರನಿಂದ ಜೋಲಿಯೆಟ್ ಆಯ್ಕೆಯಾದ. 1673ರ ಮೇ 17ರಂದು ಪಾದ್ರಿ ಫಾರ್ಕ್ ಮಾರ್ಕೆಟ್ ಮತ್ತು ಕೆಲವು ಮಂದಿ ಫ್ರೆಂಚ್ ಪರಿಶೋಧಕರೊಂದಿಗೆ ಜೋಲಿಯೆಟ್ ಮಿಚಿಗನ್ ಸರೋವರವನ್ನು ದಾಟಿ ವಿಸ್ಕಾನ್ಸಿನ್ ನದಿಯ ಮೂಲಪ್ರದೇಶವನ್ನು ತಲುಪಿ ಕೆಳಮುಖವಾಗಿ ಸಾಗುತ್ತ ಜೂನ್ 17ರಂದು ಮಿಸಿಸಿಪಿ ನದಿಯನ್ನು ಪ್ರವೇಶಿಸಿದ. ಸುಮಾರು ಒಂದು ತಿಂಗಳ ಕಾಲ ಅವರು ನದಿಯ ಗತಿಯನ್ನು ಅನುಸರಿಸಿ ಆರ್ಕನ್ಸಾ ನದಿಯು ಮುಖ ಪ್ರದೇಶವನ್ನು ತಲುಪಿದರು. ಮಿಸಿಸಿಪಿ ನದಿಯ ಹರಿವನ್ನು ಸ್ಥೂಲವಾಗಿ ಗೊತ್ತುಮಾಡಿಕೊಂಡು, ಅದು ಪೆಸಿಫಿಕ್ ಸಾಗರವನ್ನು ಸೇರುವುದಿಲ್ಲವೆಂಬುದನ್ನು ಮನದಟ್ಟು ಮಾಡಿಕೊಂಡು ಈ ತಂಡ ಹಿಂದಕ್ಕೆ ಹೊರಟಿತು. ಜೋಲಿಯೆಟ್ ಗ್ರೇಟ್ ಲೇಕ್ಸ್ ಹಾಗೂ ಸೆಂಟ್ ಲಾರೆನ್ಸ್ ನದಿಗಳ ಮಾರ್ಗವಾಗಿ ಕ್ವಿಬೆಕಿನತ್ತ ಯಾನ ಮಾಡುತ್ತಿದ್ದಾಗ ಮಾಂಟ್ರಿಯಾಲ್ ಬಳಿ ಅವನ ದೋಣಿ ತಲೆಕೆಳಗಾಗಿ ಅವನ ಎಲ್ಲ ಭೂಪಟಗಳೂ ಟಿಪ್ಪಣಿಗಳೂ ನೀರುಪಾಲಾದುವು. ಆದರೂ ಅವನು ತನ್ನ ನೆನಪಿನಿಂದಲೇ ಬಹುಮಟ್ಟಿನ ಭೂಪಟ ಟಿಪ್ಪಣಿಗಳನ್ನು ಮತ್ತೆ ಸಿದ್ದಪಡಿಸಿದ. ಜೋಲಿಯೆಟ್ ಕ್ವಿಬೆಕ್ ತಲುಪಿದಾಗ ಅವನ ಅನ್ವೇಷಣೆಗಳಿಗಾಗಿ ಅವನನ್ನು ಗೌರವಿಸಲಾಯಿತು. ಜೋಲಿಯೆಟ್‍ನ ಅಮೂಲ್ಯ ಸೇವೆಯನ್ನು ಪರಿಗಣಿಸಿ ಫ್ರೆಂಚ್ ಸರ್ಕಾರ ಅವನಿಗೆ ಸೆಂಟ್ ಲಾರೆನ್ಸ್ ನದಿಯ ಮುಖಪ್ರದೇಶದಲ್ಲಿರುವ ಆಂಟಿಕಾಸ್ಟಿ ದ್ವೀಪವನ್ನು 1680ರಲ್ಲಿ ನೀಡಿ ಸನ್ಮಾನಿಸಿತು. ಆದರೆ ಇದು 1691 ರಲ್ಲಿ ಬ್ರಿಟಿಷರ ವಶವಾಯಿತು. 1697ರಲ್ಲಿ ಕ್ವಿಬೆಕ್‍ನ ದಕ್ಷಿಣಕ್ಕಿರುವ ಜೋಲಿಯೆಟ್ ಎಂಬ ಸ್ಥಳವನ್ನು ಅವನಿಗೆ ಜಹಗೀರಾಗಿ ನೀಡಲಾಯಿತು. 1700ರ ಮೇ ತಿಂಗಳಿನಲ್ಲಿ ಜೋಲಿಯೆಟ್ ಮರಣಹೊಂದಿದೆ.
ಜೋಲಿಯೆಟ್ ಮತ್ತು ಮಾರ್ಕೆಟ್ ಮಿಸಿಸಿಪಿಯ ಪ್ರಥಮ ಪರಿಶೋಧಕರೆಂಬುದು ವಾದಗ್ರಸ್ತವಾಗಿದೆ. ಇವರಿಗಿಂತ ಮುಂಚೆ ರ್ಯಾಡೀಸನ್ ಎಂಬಾತ ಬಹುಶಃ ಇಲ್ಲಿಗೆ ಬಂದಿದ್ದನೆನ್ನಲಾಗಿದೆ. ಆದರೂ ಸಾಕಷ್ಟು ದೂರ ಈ ನದಿಯನ್ನು ಅನುಸರಿಸಿ ಹೋದವರಲ್ಲಿ ಇವರೇ ಮೊದಲಿಗರೆನ್ನಬಹುದು.

ವರ್ಗ:ಸಂಶೋಧಕರು
ಪೋತನ್ ಜೋಸೆಫ್

ಪೋತನ್ ಜೋಸೆಫ್ (1892-1972). ಭಾರತದ ಒಬ್ಬ ಪ್ರಸಿದ್ಧ ಪತ್ರಿಕೋದ್ಯಮಿ. ಭಾರತದ ಅನೇಕ ಇಂಗ್ಲಿಷ್ ಪತ್ರಿಕೆಗಳ ಸಂಪಾದಕರಾಗಿ ನಾಲ್ಕು ದಶಕಗಳಿಗಿಂತ ಹೆಚ್ಚು ಕಾಲ ಇವರು ಪತ್ರಿಕೋದ್ಯಮಕ್ಕೆ ಸೇವೆ ಸಲ್ಲಿಸಿದ್ದರು. ಅಲ್ಲದೆ ಇವರು ಅನೇಕ ಯುವಕ ಪತ್ರಿಕೋದ್ಯಮಿಗಳಿಗೆ ಪ್ರೋತ್ಸಾಹ ನೀಡಿದರು. ಇವರು ಬರೆಯುತ್ತಿದ್ದ ಓಹಸ್ತಿವರ್ ಎ ಕಪ್ ಆಫ್ ಟೀ ಎಂಬ ದೈನಿಕ ಲಘುಟಿಪ್ಪಣಿಗಳು ವ್ಯಂಗ್ಯ ಹಾಸ್ಯ ವಿದ್ವತ್ತು ಅನುಭವಗಳ ಕಲಾಪೂರ್ಣ ಸಂಗಮವಾಗಿ, ಈ ಬಗೆಯ ಸುರಸ ಹರಿತ ಬರೆವಣಿಗೆಗೆ ಮಾದರಿಯಾಗಿ ಬಹಳ ಜನಪ್ರಿಯವಾಗಿತ್ತು. ಇವರ ಅಗ್ರ ಲೇಖನಗಳು ತೀಕ್ಷ್ಣವಾಗಿಯೂ ಬುದ್ಧಿಪ್ರಚೋದಕವಾಗಿಯೂ ಇರುತ್ತಿದ್ದುವು. 

## ಬದುಕು 
ಜೋಸೆಫರ ಜನನ 1892ರಲ್ಲಿ. ತಿರುವಾಂಕೂರಿನ ಆರ್ತೋಡಾಕ್ಸ್ ಕ್ರಿಶ್ಚನ್ ಕುಟುಂಬವೊಂದರಲ್ಲಿ. ತಂದೆ ಸಿ. ಐ. ಜೋಸೆಫ್, ತಾಯಿ ಸರಾ. ಇವರು ತಮ್ಮ ಹಿರಿಯಣ್ಣ ಜಾರ್ಜ್ ಜೋಸೆಫ್ ಆಶ್ರಯದಲ್ಲಿ ಬೆಳೆದರು. ಜಾರ್ಜ್ ಜೋಸೆಫ್ ಗಾಂಧೀಜಿಯ ಅನುಯಾಯಿಯಾಗಿದ್ದರು. ಪೋತನ್ ಜೋಸೆಫ್‍ರು ಮದ್ರಾಸಿನ ಪ್ರೆಸಿಡೆನ್ಸಿ ಕಾಲೇಜಿನಲ್ಲೂ ಮುಂಬಯಿಯ ನ್ಯಾಯಶಾಸ್ತ್ರ ಶಾಲೆಯಲ್ಲೂ ಓದಿದರು. ಇವರ ವಿವಾಹವಾದದ್ದು 1911ರಲ್ಲಿ. ಇವರು ಟ್ರಿನಿಟಿ ಕಾಲೇಜಿನಲ್ಲಿ ಸ್ವಲ್ಪ ಕಾಲ ಅಧ್ಯಾಪಕರಾಗಿದ್ದರು. ಅನಂತರ ಇವರು ಪತ್ರಿಕೋದ್ಯಮಿಯಾದರು. ಹೈದರಾಬಾದ್ ಬುಲೆಟಿನ್, ಡೇಲಿ ಟೆಲಿಗ್ರಾಫ್, ಬಾಂಬೇ ಕ್ರಾನಿಕಲ್, ಕ್ಯಾಪಿಟಲ್, ವಾಯ್ಸ್ ಆಫ್ ಇಂಡಿಯ, ಇಂಡಿಯನ್ ಡೇಲಿ ಮೇಲ್, ಹಿಂದೂಸ್ತಾನ್ ಟೈಮ್ಸ್ ಮೊದಲಾದ ಪತ್ರಿಕೆಗಳಲ್ಲಿ ಇವರು ಕೆಲಸ ಮಾಡಿದರು. ಮಹಾತ್ಮ ಗಾಂಧಿಯವರು ಸಂಪಾದಿಸುತ್ತಿದ್ದ ಯಂಗ್ ಇಂಡಿಯ ಪತ್ರಿಕೆಯಲ್ಲಿ ಸ್ವಲ್ಪ ಕಾಲ ಇವರು ಸಹಾಯಕ ಸಂಪಾದಕರಾಗಿದ್ದರು. ಸ್ಟಾರ್ ಆಫ್ ಇಂಡಿಯ ಮತ್ತು ಇಂಡಿಯನ್ ಎಕ್ಸ್‍ಪ್ರೆಸ್ ಸಂಪಾದಕರಾಗಿಯೂ ಇವರು ಕೆಲಸ ಮಾಡಿದರು.

ಭಾರತದ ಸ್ವಾತಂತ್ರ್ಯ ಪೂರ್ವದ ಕಾಲದಲ್ಲಿ ದಿಲ್ಲಿಯಿಂದ ಪ್ರಕಟವಾಗುತ್ತಿದ್ದ ಮುಸ್ಲಿಂ ಲೀಗಿನ ಮುಖಪತ್ರ ಡಾನ್‍ಗೆ ಇವರು ಪ್ರಥಮ ಸಂಪಾದಕರಾಗಿದ್ದರು. 1948ರಿಂದ ಹತ್ತು ವರ್ಷಗಳ ಕಾಲ ಇವರು ಬೆಂಗಳೂರಿನ ಡೆಕ್ಕನ್ ಹೆರಾಲ್ಡ್ ಪತ್ರಿಕೆಯ ಪ್ರಥಮ ಸಂಪಾದಕರಾಗಿ ಆ ಪತ್ರಿಕೆಯನ್ನು ಬೆಳೆಸಿದರು. ಇವರು ಪತ್ರಿಕಾವೃತ್ತಿಯ ಅವಧಿಯಲ್ಲಿ ನಡುವೆ ಸ್ವಲ್ಪ ಕಾಲ ಜಿ.ಐ.ಪಿ. ರೈಲ್ವೆಯ ಸಾರ್ವಜನಿಕ ಸಂಪರ್ಕಾಧಿಕಾರಿಯೂ ಭಾರತ ಸರ್ಕಾರದ ಮುಖ್ಯ ವಾರ್ತಾಧಿಕಾರಿಯೂ ಆಗಿದ್ದರು.

ಡೆಕ್ಕನ್ ಹೆರಾಲ್ಡ್ ಪತ್ರಿಕೆಯ ಸಂಪಾದಕತ್ವವನ್ನು ಬಿಟ್ಟು ಸ್ವಲ್ಪಕಾಲದ ಮೇಲೆ, ಸ್ವತಂತ್ರ ಪಕ್ಷದ ಮುಖಪಾತ್ರವಾದ ಸ್ವರಾಜ್ಯ ವಾರಪತ್ರಿಕೆಯ ಸಂಪಾದಕರಾಗಿದ್ದ ಖಾಸಾ ಸುಬ್ಬರಾಯರು ತೀರಿಕೊಂಡಾಗ, ಜೋಸೆಫರು ಆ ಪತ್ರಿಕೆಯ ಸಂಪಾದಕರಾಗಿದ್ದರು. ಜೋಸೆಫರು ನಿಧನರಾಗುವುದಕ್ಕೆ ಎರಡು ವರ್ಷ ಹಿಂದಿನ ವರೆಗೂ ಆ ಕೆಲಸ ನಿರ್ವಹಿಸುತ್ತಿದ್ದರು. ಇವರು ತೀರಿಕೊಂಡದ್ದು 1972ರ ಸೆಪ್ಟಂಬರ್ 2 ರಂದು. ಪೋತನ್ ಜೋಸೆಫ್ 1957ರಲ್ಲಿ ಹೆಲ್ಸಿಂಕಿಯಲ್ಲಿ ಜರುಗಿದ ಕಾರ್ಯನಿರತ ಪತ್ರಿಕೋದ್ಯಮಿಗಳ ಪ್ರಥಮ ಅಂತರರಾಷ್ಟ್ರೀಯ ಪರಿಷತ್ತಿನಲ್ಲಿ ಭಾಗವಹಿಸಿದ ಭಾರತೀಯ ಪತ್ರಿಕೋದ್ಯಮಿಗಳ ನಿಯೋಗದ ನಾಯಕರಾಗಿದ್ದರು. 1962-63ರಲ್ಲಿ ಕಾರ್ಯನಿರತ ಪತ್ರಿಕೋದ್ಯಮಿಗಳ ಮಹಾಸಂಘದ ಅಧ್ಯಕ್ಷರಾಗಿದ್ದರು.

## ಸಂದ ಗೌರವಗಳು 
ಅವರಿಗೆ ಮರಣೋತ್ತರವಾಗಿ ೧೯೭೩ ರಲ್ಲಿ ಭಾರತ ಸರಕಾರದ ಉನ್ನತ ಪ್ರಶಸ್ತಿಗಳಲ್ಲೊಂದಾದ ಪದ್ಮಭೂಷಣ ಪ್ರಶಸ್ತಿಯನ್ನು ಕೊಡಲಾಗಿದೆ.

ವರ್ಗ:ಪತ್ರಿಕೋದ್ಯಮಿಗಳು
ವರ್ಗ:ಪತ್ರಕರ್ತರು
ವರ್ಗ:ಪದ್ಮವಿಭೂಷಣ ಪ್ರಶಸ್ತಿ ಪುರಸ್ಕೃತರು
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಡಾನ್ (ನದಿ)

ಡಾನ್ - ಯುರೋಪಿನ ಐದನೇ ಉದ್ದವಾದ ನದಿಯಾಗಿದ್ದು ರಶಿಯದ ದೊಡ್ಡ ನದಿಗಳಲ್ಲೊಂದಾಗಿದೆ.

ಇದು ಟೂಲ ಪಟ್ಟಣದ ಆಗ್ನೇಯದಲ್ಲಿ ಉಗಮಿಸಿ, ಆಗ್ನೇಯಾಭಿಮುಖವಾಗಿ, ಬಿಲ್ಲಿನಂತೆ ಬಾಗಿ, ವೋಲ್ಗ ನದಿಗೆ 48 ಮೈಲಿಗಳಷ್ಟು ಹತ್ತಿರದ ವರೆಗೆ ಹರಿದು, ನೈಋತ್ಯ ದಿಕ್ಕಿಗೆ ತಿರುಗಿ, ಟ್ಯಾಗನ್‍ರಾಗ್ ಖಾರಿಯಲ್ಲಿ ಅಝೋವ್ ಸಮುದ್ರವನ್ನು ಸೇರುವ ಈ ನದಿಯ ಉದ್ದ 1,224 ಮೈ. ಇದರ ಜಲಾನಯನ ಪ್ರದೇಶದ ವಿಸ್ತೀರ್ಣ 1,70,849 ಚ.ಮೈ. ಉಗಮದಿಂದ ಸಂಗಮದ ವರೆಗೆ ನದಿಯ ಮಟ್ಟದಲ್ಲಿ ಆಗುವ ಇಳಿತ 623' ಮಾತ್ರ. ಆದ್ದರಿಂದ ನದಿ ಬಲು ನಿದಾನವಾಗಿ ಹರಿಯುತ್ತದೆ. ಫಲವತ್ತಾದ ಕಪ್ಪುನೆಲದ ಪ್ರದೇಶದ ಪೂರ್ವಭಾಗದಲ್ಲಿ ಹರಿಯುವ ಈ ನದಿಯಲ್ಲಿ ಮೀನುಗಳು ಹೇರಳವಾಗಿವೆ. ಇದರ ದಂಡೆಯ ಮೇಲೆ ಉದ್ದಕ್ಕೂ ಹಲವು ಮೀನುಗಾರ ಹಳ್ಳಿಗಳುಂಟು.

ಈ ನದಿ ಪ್ರಾರಂಭದಲ್ಲಿ ಕಿರಿದಾದ ಕಣಿವೆಯ ಮೂಲಕ ಹರಿಯುತ್ತದೆ. ಮಧ್ಯದಲ್ಲಿ ಇದರ ಪಾತ್ರ ಸು. 25 ಮೈ. ಅಗಲವಾಗಿರುವುದುಂಟು. ಕೆಲವು ಕಡೆಗಳಲ್ಲಿ ನದಿಯ ಆಳ 270'-400'. ನದಿಯಲ್ಲಿ ಅನೇಕ ಮಳಲು ದಿಬ್ಬಗಳಿವೆ. ವೋಲ್ಗದ ಬಳಿಯ ಮಹಾತಿರುವಿನಲ್ಲಿ ಟ್ಸಿಮ್ಲ್ಯಾನ್ಸ್ಕಿ ಜಲಾಶಯದೊಳಕ್ಕೆ ಇದು ಹರಿಯುತ್ತದೆ. ಸು. 200 ಮೈ. ಉದ್ದವಿರುವ ಈ ಜಲಾಶಯವನ್ನು ವೋಲ್ಗ-ಡಾನ್ ಕಾಲುವೆ ನಿರ್ಮಾಣದ ಅಂಗವಾಗಿ 1950-51ರಲ್ಲಿ ನಿರ್ಮಿಸಲಾಯಿತು. ಈ ನದಿಯ ಬಲದಂತೆ ಎತ್ತರವೂ ಕಡಿದೂ ಅದ್ದು; ಅಲ್ಲಲ್ಲಿ ಇದು ಕಮರಿಗಳಿಂದ ಛೇದಿಸಲ್ಪಟ್ಟಿದೆ. ಇದರ ಎಡದಂಡೆ ತಗ್ಗು; ಆ ಬದಿಯಲ್ಲಿ ವಿಶಾಲವಾದ ಬಯಲುಗಳಿವೆ. ವಸಂತಕಾಲದಲ್ಲಿ ಹಿಮ ಕರಗಿದಾಗ ಈ ನೆಲ ಪ್ರವಾಹದಿಂದ ಕೂಡಿರುತ್ತದೆ. ಟ್ಸಿಮ್ಲ್ಯಾನ್ಸ್ಕಿ ಜಲಾಶಯದಿಂದಾಗಿ ಕೆಳದಂಡೆಯಲ್ಲಿ ನದಿಯ ಪ್ರವಾಹ ನಿಯಂತ್ರಿತವಾಗಿರುತ್ತದೆ. ನವೆಂಬರ್ ಆದಿಭಾಗದಿಂದ ಮಾರ್ಚ್ ಉತ್ತರಾರ್ಧದ ವರೆಗೆ ನದಿಯ ನೀರು ಗಡ್ಡೆ ಕಟ್ಟಿರುತ್ತದೆ.

ಡಾನ್‍ಗೆ ಅನೇಕ ದೊಡ್ಡ ಉಪನದಿಗಳುಂಟು. ಬಲದಂಡೆಯ ದೊಡ್ಡ ಉಪನದಿಗಳು ಸಸ್ನಾ, ಟಿಕಾಯ ಸಸ್ನಾ, ಚಿರ್ ಮತ್ತು ಡನೆಟ್ಸ್. ಎಡದಂಡೆಯ ಮುಖ್ಯ ಉಪನದಿಗಳು ವರಾನಿಷ್, ಕಪ್ಯಾರ್, ಮೆಡ್ವೆಡಟ್ಸ, ಸಾಲ್ ಮತ್ತು ಮನಿಚ್.

ಡಾನ್ ನದಿಯ ಮುಖದಿಂದ ಹಿಡಿದು ವರಾನಿಷ್‍ನ ಉತ್ತರಕ್ಕೆ 50 ಮೈ. ದೂರದಲ್ಲಿರುವ ಖ್ಲೆಬ್ನೊಯೆ ವರೆಗೂ ನೌಕಾಯಾನ ಸಾಧ್ಯ. ಆದರೆ ಟ್ಸಿಮ್ಲ್ಯಾನ್ಸ್ಕಿ ಜಲಾಶಯದಿಂದ ಮೇಲಕ್ಕೆ ಪಾತ್ರದಲ್ಲಿ ಮರಳು ದಿಬ್ಬಗಳಿರುವುದರಿಂದ ಅಡಚಣೆಗಳು ಅಧಿಕ. ಜಲಾಶಯದಲ್ಲೂ ಅದರಿಂದ ಕೆಳಗೂ ನೌಕಾಯಾನ ಗಮನಾರ್ಹವಾಗಿದೆ. ಸರಕನ್ನೂ ಪ್ರಯಾಣಿಕರನ್ನೂ ಹೊತ್ತು ಸಾಗುವ ಸಮುದ್ರಗಾಮಿ ನೌಕೆಗಳು ಸಂಚರಿಸುತ್ತವೆ. ಮರ, ಪೆಟ್ರೋಲಿಯಂ, ಕಲ್ಲಿದ್ದಲು ಮತ್ತು ಧಾನ್ಯ ಮುಖ್ಯ ಸರಕುಗಳು ವೋಲ್ಗ-ಕಾಮ-ಕ್ಯಾಸ್ಪಿಯನ್ ಜಲಮಾರ್ಗ ವ್ಯವಸ್ಥೆಗೆ ವೋಲ್ಗ-ಡಾನ್ ಕಾಲುವೆಯೂ ಸೇರಿದ ಡಾನ್ ನದೀವ್ಯವಸ್ಥೆ ಮುಖ್ಯವಾದ ಹೆದ್ದಾರಿಯಂತಿದೆ. ಡಾನ್ ವ್ಯವಸ್ಥೆ ಬಲು ಹಿಂದಿನಿಂದಲೂ ಒಂದು ಮುಖ್ಯ ಸಂಪರ್ಕ ಮಾಧ್ಯಮ.

ಡಾನ್ ನದಿಯ ದಂಡೆಯಲ್ಲಿರುವ ಮುಖ್ಯ ನಗರಗಳು ವರಾನಿಷ್ ಮತ್ತು ರಸ್ಟಾಫ್-ನಾ-ಡಾನು. ವೋಲ್ಗ-ಡಾನ್ ಕಾಲುವೆಯ ತುದಿಯ ಬಳಿ ಇರು ಪಟ್ಟಣ ಕಲಾಚ್. ಟ್ಸಿಮ್ಲ್ಯಾನ್ಸ್ಕಿ ಜಲಾಶಯದಿಂದ ಜಲವಿದ್ಯುತ್ ಉತ್ಪಾದನೆಯಾಗುತ್ತದೆ. ಅಲ್ಲಿದೆ ಅದು ಡಾನ್ ಕೆಳದಂಡೆಯ ದ್ರಾಕ್ಷಿ ಮತ್ತು ತರಕಾರಿ ತೋಟಗಳಿಗೆ ನೀರುಣಿಸುತ್ತದೆ.

## ಡಾನ್  ಹೆಸರಿನ ಬೇರೆ ನದಿಗಳು 
thumb|ಡಾನ್ (ನದಿ)
ಡಾನ್ ಎಂಬ ಹೆಸರಿನ ಇನ್ನೆರಡು ನದಿಗಳು ಉಂಟು. ಅವುಗಳಲ್ಲಿ ಒಂದು (83 ಮೈ.) ಸ್ಕಾಟ್ಲೆಂಡಿನಲ್ಲೂ ಇನ್ನೊಂದು (70 ಮೈ.) ಇಂಗ್ಲೆಂಡಿನಲ್ಲೂ ಇವೆ.

ವರ್ಗ:ನದಿಗಳು
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಜುನ್ನರ್

ಜುನ್ನರ್ - ಮಹಾರಾಷ್ಟ್ರ ರಾಜ್ಯದ ಪುಣೆಯ ಹತ್ತಿರ ಇರುವ ಇತಿಹಾಸಪ್ರಸಿದ್ಧ ಸ್ಥಳ. 

ಇದು ಹಿಂದೆ ದುರ್ಗಮವಾದ ಅರಣ್ಯಪ್ರದೇಶವಾಗಿತ್ತು. ಇದನ್ನು ಸುತ್ತುವರಿದ ಬೆಟ್ಟಗಳಲ್ಲಿ ಕ್ರಿ.ಪೂ. ಎರಡನೆಯ ಶತಮಾನದಷ್ಟು ಪ್ರಾಚೀನವಾದ ಬೌದ್ಧ ಗುಹೆಗಳಿವೆ. ನಾಸಿಕ, ಕಾರ್ಲೆ, ಭಾಜಾ, ಬೇದ್‍ಸಾ, ಕನ್ಹೇರಿ, ಕುದಾ ಮುಂತಾದ ಪಶ್ಚಿಮ ಭಾರತದ ಪ್ರಸಿದ್ಧ ಗುಹಾಂತರ ದೇವಾಲಯಗಳ ವಿಹಾರಗಳ ಸಮೂಹದಲ್ಲಿ ಜುನ್ನರ್ ಸಹ ಒಂದು. ಇದರ ಸುತ್ತ ಸುಮಾರು ನೂರಮುವತ್ತಕ್ಕೂ ಹೆಚ್ಚಿನ ಗುಹೆಗಳಿವೆ. ಅವನ್ನು 1 ಶಿವನೇರ್ ಬೆಟ್ಟದ ಗುಹೆಗಳು: 2 ತುಳಜಾ ಲೇನಾ ಗುಹೆಗಳು: 3 ಗಣೇಶ ಲೇನಾ ಗುಹೆಗಳು: 4 ಮನ್‍ಮೋಡಿ ಬೆಟ್ಟದ ಗುಹೆಗಳು: 5 ಬೆಟ್ಟದುಬ್ಬಿನ ಗುಹೆಗಳು-ಎಂದು ವಿಂಗಡಿಸಲಾಗಿದೆ. ಪ್ರಾಚೀನ ಭಾರತೀಯರೇ ಅಲ್ಲದೆ ಯವನರು ಸಹ ಈ ಗುಹೆಗಳನ್ನು ನಿರ್ಮಿಸಿದರೆಂದು ಇಲ್ಲಿರುವ ಅರೆಭಗ್ನ ಶಿಲಾಲೇಖಗಳು ಸಾರುತ್ತಿವೆ. ಇವುಗಳಲ್ಲಿ ಲಬ್ಧವಿರುವ ಮೂವತ್ತನಾಲ್ಕು ಲೇಖನಗಳನ್ನು ಜಾರ್ಜ್ ಬೂಲರ್‍ರವರು ತಮ್ಮ ಪಶ್ಚಿಮ ಭಾರತದ ಪುರಾತತ್ವ ಸರ್ವೇಕ್ಷಣ (ಭಾಗ 3) ಎಂಬ ಗ್ರಂಥದಲ್ಲಿ ಸಂಪಾದಿಸಿದ್ದಾರೆ. ಗುಹಾಂತರ್ದೇವಾಲಯಗಳು ಎಂಬ ಗ್ರಂಥ ಇಲ್ಲಿಯ ಜುನ್ನರ್ ಗುಹೆಗಳ ವಿವರವಾದ ವರ್ಣನೆಯನ್ನೀಯುತ್ತದೆ.
ಇಲ್ಲಿರುವ ಗುಹೆಗಳೆಲ್ಲ ಬೌದ್ಧಮತಕ್ಕೆ ಸಂಬಂಧಿಸಿದುವು. ಇವುಗಳಲ್ಲಿ ಚೈತ್ಯಗಳು, ವಿಹಾರಗಳು ಮತ್ತು ಭಿಕ್ಷುಗೃಹಗಳು ಸೇರಿವೆ. ಅತಿಚಿಕ್ಕ ಭಿಕ್ಷುಗೃಹ ಸು. 7 ಅಡಿ ಚಚ್ಚೌಕವಾಗಿದೆ. ದೊಡ್ಡವಿಹಾರ ಸು. 20 ಅಡಿ ಚಚ್ಚೌಕವಾಗಿದೆ. ಕಲೆ ಮತ್ತು ವಾಸ್ತುಶಿಲ್ಪದ ದೃಷ್ಟಿಯಿಂದ ಒಂದೆರಡು ಗುಹೆಗಳು ಮಾತ್ರ ಶ್ಲಾಘನೀಯವಾಗಿವೆ. ಕೆಲವಂತೂ ಭಗ್ನವಾದ ಬಂಡೆಗಳಿಂದ ಮುಚ್ಚಿಹೋಗಿವೆ. ಕೆಲವಕ್ಕೆ ಪ್ರವೇಶವೇ ದುಸ್ಸಾಧ್ಯವಾಗಿದೆ.

ವರ್ಗ:ಮಹಾರಾಷ್ಟ್ರ
ವರ್ಗ:ಮಹಾರಾಷ್ಟ್ರದ ಪಟ್ಟಣಗಳು
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಜೂಲಿಯನ್

thumb|ಕಂಚಿನ ನಾಣ್ಯದ ಮೇಲೆ ಜೂಲಿಯನ್ ಚಕ್ರವರ್ತಿ
ಜೂಲಿಯನ್ ೩೩೧-೩೬೩, ರೋಮನ್ ಚಕ್ರವರ್ತಿ. 

ಹುಟ್ಟಿದ್ದು ಕಾನ್‍ಸ್ಟ್ಯಾಂಟಿನೋಪಲಿನಲ್ಲಿ. ಕಾನ್‍ಸ್ಟೆಂಟೈನ್ ಮಹಾಶಯನ ಭ್ರಾತ್ರೀಯ. ಈತ ಸಿಂಹಾಸನಕ್ಕೆ ಉತ್ತರಾಧಿಕಾರಿಯಾಗಬಹುದಾಗಿದ್ದರಿಂದ, ಕಾನ್‍ಸ್ಟೆಂಟೈನ್‍ನ ಮಕ್ಕಳ ಅಸೂಯೆಗೆ ಇವನು ಗುರಿಯಾಗಿ ಇವನ ಪ್ರಾಣಕ್ಕೆ ಅಪಾಯ ಸಂಭವಿಸಿತ್ತು. ಈತನ ಸೋದರ ಗ್ಯಾಲಸ್‍ನೊಬ್ಬನನ್ನುಳಿದು ಕುಟುಂಬದ ಎಲ್ಲರೂ ಕೊಲೆಯಾಗಿದ್ದರು. ಈತನ ದಾಯಾದಿ ಎರಡನೆಯ ಕಾನ್‍ಸ್ಟ್ಯಾಂಟಿಯಸ್ ಗ್ಯಾಲಸನನ್ನು ಸೀಸóರನಾಗಿ ನೇಮಿಸಿದ್ದ, ಆದರೆ ಅವನ ಮೇಲೆ ಸಂಶಯ ತಾಳಿ ಮರಣದಂಡನೆ ವಿಧಿಸಿದ (೩೫೯).
ಫ್ಲೇವಿಯನ್ ಕುಟುಂಬದಲ್ಲಿ ಉಳಿದಿದ್ದ ಗಂಡಸರು ಇಬ್ಬರೇ-ಎರಡನೆಯ ಕಾನ್‍ಸ್ಟ್ಯಾಂಟಿಯಸ್ ಮತ್ತು ಜೂಲಿಯನ್. ಜರ್ಮನ್ ಅಲೆಮ್ಯಾನಿ ಪಂಗಡಗಳು ಗಾಲನ್ನು ಆಕ್ರಮಿಸಿದಾಗ ಕಾನ್‍ಸ್ಟ್ಯಾಂಟಿಯಸ್ ಜೂಲಿಯನನನ್ನು ಸೀಸರ್ ಪದವಿಗೆ ಏರಿಸಿ ಆಕ್ರಮಣಕಾರರನ್ನು ಹತ್ತಿಕ್ಕಲು ಕಳುಹಿಸಬೇಕಾಯಿತು. ಜೂಲಿಯನ್ ದಕ್ಷ ದಳಪತಿಯಾಗಿದ್ದ. ಈತ ಅಲೆಮ್ಯಾನಿಗಳನ್ನು ಸ್ಟ್ರ್ಯಾಸ್‍ಬರ್ಗಿನಲ್ಲಿ ಸೋಲಿಸಿದ (೨೫೭). ಇದರಿಂದ ಈತ ಸೈನ್ಯದ ಪ್ರೀತಿ ಗಳಿಸಿದ. ನಾಲ್ಕು ವರ್ಷಗಳ ನಂತರ ಸೈನಿಕರು ಈತನನ್ನು ಚಕ್ರವರ್ತಿ ಎಂದು ಘೋಷಿಸಿದರು. ಇದರಿಂದ ಜೂಲಿಯನ್ ಕಾನ್‍ಸ್ಟ್ಯಾಂಟಿಯಸನ ವಿರುದ್ಧ ಯುದ್ಧವನ್ನಾರಂಭಿಸಬೇಕಿತ್ತು. ಆದರೆ ಅಷ್ಟರಲ್ಲಿ ಕಾನ್‍ಸ್ಟ್ಯಾಂಟಿಯಸ್ ತೀರಿಕೊಂಡ. ಬಳಿಕ ಜೂಲಿಯನ್ ಸಾಮ್ರಾಟನಾಗಿ ಪರ್ಷಿಯನ್ನರ ವಿರುದ್ಧ ಯುದ್ಧಕ್ಕೆ ಸಿದ್ಧತೆ ಮಾಡಿಕೊಂಡ (೩೬೧-೩೬೩). ೩೬೨ರಲ್ಲಿ ಪರ್ಷಿಯನ್ನರ ಮೇಲೆ ಆಕ್ರಮಣ ಮಾಡಿದ. ಆದರೆ ಟಿಸಿಫಾನ್ ನಗರವನ್ನು ವಶಪಡಿಕೊಳ್ಳಲು ಸಾಧ್ಯವಾಗಲಿಲ್ಲ. ಆನಂತರ ೩೬೩ರಲ್ಲಿ ಪರ್ಷಿಯನ್ ಸೈನಿಕರದೇ ಮೇಲುಗೈಯಾಯಿತು ಮತ್ತು ಅವರು ಜೂಲಿಯನನ ಸೈನ್ಯವನ್ನು ಸುತ್ತುಗಟ್ಟಿದರು. ಆನಂತರ ನಡೆದ ಉಗ್ರಕದನದಲ್ಲಿ ಜೂಲಿಯನ್ ಗಾಯಗೊಂಡು ಮಡಿದ. ಈತ ಪೇಗನ್ ಪಂಥವನ್ನು ಕ್ರೈಸ್ತಮತದಂತೆ ಸಂಘಟಿಸಲು ಪ್ರಯತ್ನಿಸಿದ. ಕ್ರೈಸ್ತರನ್ನು ವಿಚಾರಣೆಗೆ ಗುರಿಪಡಿಸದಿದ್ದರೂ ಉನ್ನತ ಹುದ್ದೆಯಿಂದ ಅವರನ್ನು ಕೆಳಗಿಳಿಸಿದ. ಕ್ರೈಸ್ತ ಶಿಕ್ಷಣದಲ್ಲಿ ಅಡ್ಡಿ ಆತಂಕಗಳನ್ನೊಡ್ಡಿದ. ಸುಶಿಕ್ಷಿತನಾಗಿದ್ದ ಜೂಲಿಯನ್ ಗ್ರಂಥಕರ್ತನೂ ಆಗಿದ್ದ.

ವರ್ಗ:ರೋಮನ್ ಸಾಮ್ರಾಜ್ಯ
ವರ್ಗ:ಇತಿಹಾಸ
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಡಾಂಗೋಲ

ಡಾಂಗೋಲ -ಸೂಡಾನ್ ಗಣರಾಜ್ಯದ ಉತ್ತರ ಪ್ರಾಂತ್ಯದಲ್ಲಿರುವ ಒಂದು ಉಪಜಿಲ್ಲೆ; ಅದೇ ಹೆಸರಿನ ಒಂದು ಪಟ್ಟಣ. ನೈಲ್ ನದಿಯ ಎರಡೂ ಬದಿಗಳಲ್ಲಿ ಹಬ್ಬಿರುವ ಈ ಉಪಜಿಲ್ಲೆ ಮರಾವೇ-ಡಾಂಗೋಲ ಜಿಲ್ಲೆಯ ಉತ್ತರ ಭಾಗ. ಇದರ ಹೆಚ್ಚು ಭಾಗ ಮರುಭೂಮಿಯಾಗಿದೆ. ಇದರ ವಿಸ್ತೀರ್ಣ 27,520 ಚ. ಮೈ.

## ಡಾಂಗೋಲ ಉಪಜಿಲ್ಲೆ 
### ಇತಿಹಾಸ 
ಡಾಂಗೋಲ ಒಂದು ಕಾಲಕ್ಕೆ ಈತಿಯೋಪಿಯದ ಭಾಗವಾಗಿತ್ತು ಸು. 6ನೆಯ ಶತಮಾನದಲ್ಲಿ ಆದಿವಾಸಿಗಳಾದ ನೊಬಾಟ ಜನ ಕ್ರೈಸ್ತಮತಾವಲಂಬಿಗಳಾಗಿ ಪರಿವರ್ತನೆಯಾದ ಅನಂತರ, ಅವರ ನಾಯಕನಾದ ಸಿಲ್ಕೊ ಎಂಬವನು ಡಾಂಗೋ ಅಥವಾ ಮಕುರ ಎಂಬ ರಾಜ್ಯವನ್ನು ಸ್ಥಾಪಿಸಿದ. ಇದು ಅನೇಕ ಆಕ್ರಮಣಕಾರರ ಹಾವಳಿಗೆ ತುತ್ತಾದರೂ, ತನ್ನ ಸ್ವಾತಂತ್ರ್ಯವನ್ನು ಉಳಿಸಿಕೊಂಡು. 12ನೆಯ ಶತಮಾನದಲ್ಲಿ ಪರಮಾವಧಿ ಉಚ್ಛ್ರಾಯ ಸ್ಥಿತಿ ಮುಟ್ಟಿತ್ತು. ಆಗಿನ ರಾಜಧಾನಿಯಾದ ಹಳೆ ಡಾಂಗೋಲ ಪಟ್ಟಣ ಸಂಪದ್ಭರಿತವಾಗಿ ಬೆಳೆಯಿತು. ಅನೇಕ ಚರ್ಚುಗಳೂ ಸ್ಮಾರಕಗಳೂ ನಿರ್ಮಿಸಲ್ಪಟ್ಟುವು. ಸು. 1366ರಲ್ಲಿ ಇದು ಈಜಿಪ್ಟಿನವರ ವಶವಾಯಿತು. ತದನಂತರ ಮುಸ್ಲಿಂ ಮತ ಹೆಚ್ಚು ಪ್ರಚುರವಾಯಿತು. ಅನಂತರವೂ ಇದು ಪದೇ ಪದೇ ಆಕ್ರಮಣಕ್ಕೆ ಒಳಗಾಗುತ್ತಲೇ ಇತ್ತು. ಆದರೆ 1820ರಲ್ಲಿ ಈಜಿಪ್ಟಿನವರು ಇಲ್ಲಿಯ ಸ್ಥಳೀಯ ಮುಸ್ಲಿಮರ ಆಳ್ವಿಕೆಯನ್ನು ಕೊನೆಗೊಳಿಸಿ ಇದನ್ನು ಈಜಿಪ್ಟಿಗೆ ಸೇರಿಸಿಕೊಂಡರು. ಸೂಡಾನಿನ ಮೇಲೆ ಬ್ರಿಟಿಷರು ಆಕ್ರಮಣ ನಡೆಸಿ, ಡಾಂಗೋಲವೂ ಸೇರಿದ ಸೂಡಾನಿನ ಭಾಗವನ್ನು ವಶಪಡಿಸಿಕೊಂಡರು. 1885ರಲ್ಲಿ ಸೂಡಾನಿನಲ್ಲಿ ಮಹಮದ್ ಅಹಮದ್ ಎಂಬವನು ದಂಗೆ ಎದ್ದಾಗ ಬ್ರಿಟಿಷರು ಡಾಂಗೋಲವನ್ನು ತೆರವು ಮಾಡಿದ್ದು, ಅನಂತರ 1896ರಲ್ಲಿ ಮತ್ತೆ ಆಕ್ರಮಿಸಿಕೊಂಡರು. 1936ರ ವರೆಗೂ ಇದು ಆಂಗ್ಲೊ-ಈಜಿಪ್ಟಿಯನ್ ಸೂಡಾನಿನ ಒಂದು ಪ್ರಾಂತ್ಯವಾಗಿತ್ತು. ಅನಂತರ ಇದು ಉತ್ತರ ಪ್ರಾಂತ್ಯದ ಒಂದು ಜಿಲ್ಲೆಯಾಯಿತು. ಸೂಡಾನ್ ಗಣ್ಯರಾಜ್ಯದಲ್ಲಿ ಈಗ ಇದು ಒಂದು ಉಪಜಿಲ್ಲೆಯಾಗಿದೆ.

### ಭೌಗೋಳಿಕ ಮಾಹಿತಿ 
ಡಾಂಗೋಲದ ಪೂರ್ವ ಭಾಗ ವಿನಾ ಉಳಿದೆಲ್ಲ ಭಾಗ ಮರುಭೂಮಿ. ಇಲ್ಲಿಯದು ಖಂಡೀಯ ಉಷ್ಣಮರುಭೂಮಿಯ ಶುಷ್ಕ ವಾಯುಗುಣ. ಇಲ್ಲಿ ಮಳೆ ಕಡಿಮೆ; ಉಷ್ಣತೆ ಅಧಿಕ. ಅಲ್ಲಲ್ಲಿ ಕೆಲವು ಕಡೆ ಹೆಚ್ಚು ಶುಷ್ಕತೆಯನ್ನು ಸಹಿಸುವ ಸಸ್ಯವರ್ಗವಿದೆ. ಅಲೆಮಾರಿ ಆದಿವಾಸಿಗಳು ತಮ್ಮ ಜಾನುವಾರುಗಳನ್ನು ಮೇಯಿಸಲು ಹುಲ್ಲು ಮತ್ತು ಸೌದೆಗಾಗಿ ಇಲ್ಲಿಯ ಮರಗಳನ್ನು ಕಡಿದಿರುವುದರಿಂದ ಇಲ್ಲಿಯ ನೈಸರ್ಗಿಕ ಸಸ್ಯವರ್ಗ ಬಹುವಾಗಿ ಕ್ಷೀಣಿಸಿದೆ. ನೈಲ್ ನದಿಗೆ ಸಮೀಪದಲ್ಲಿ ಸಸ್ಯಗಳು ದಟ್ಟವಾಗಿವೆ. ಖರ್ಜೂರದ ಮರಗಳು ಸಾಮಾನ್ಯ. ಡೂಮ್ ಪಾಮ್ ಮರಗಳೂ (ಒಂದು ಬಗೆಯ ತಾಳೆ) ವಿಶೇಷವಾಗಿ ಬೆಳೆಯುತ್ತವೆ.

### ಕೃಷಿ ಮತ್ತು ಮಾರುಕಟ್ಟೆ 
ಡಾಂಗೋಲದ ನದೀಕಣಿವೆ ಮಾತ್ರ ಹೆಚ್ಚು ಫಲವತ್ತಾಗಿದೆ. ಅದು ಕೇವಲ ಕೆಲವೇ ಅಡಿಗಳಿಂದ ಹಿಡಿದು 2-3 ಮೈ. ವರೆಗೆ ಅಗಲವಾಗಿದೆ. ಮೆಕ್ಕಲು ಮಣ್ಣಿನ ಈ ಪ್ರದೇಶ ವಿಶೇಷವಾಗಿ ಕೃಷಿಗೆ ಒಳಪಟ್ಟಿದೆ. ಡಾಂಗೋಲದ ಮುಖ್ಯ ಬೆಳೆಗಳು ಗೋದಿ, ಕಡಲೆ, ಹುರುಳಿ, ತರಕಾರಿ. ಖರ್ಜೂರ ಮತ್ತು ನಿಂಬೆ ಜಾತಿಯ ಹಣ್ಣುಗಳು ಹಣಬೆಳೆಗಳು.

ಡಾಂಗೋಲದ ಪ್ರಮುಖ ಮಾರುಕಟ್ಟೆ ಕೇಂದ್ರಗಳು ಅರ್ಗೋ, ಡಾಂಗಲ ಮತ್ತು ಕೆರ್ಮ. 

### ಸಾರಿಗೆ ಸಂಪರ್ಕ 
ಮರಾವೇ ಉಪಜಿಲ್ಲೆಗೂ ಡಾಂಗೋಲದ ಕೆರ್ಮಕ್ಕೂ ನಡುವೆ ನೈಲ್ ನದಿಯಲ್ಲಿ ಹಡಗುಗಳು ಓಡಾಡುತ್ತವೆ. ಮೋಟಾರ್ ಸಾರಿಗೆಯೂ ಬೆಳೆದಿದೆ. ಡಾಂಗೋಲದಲ್ಲಿರುವ ಚಿಕ್ಕ ವಿಮಾನ ನಿಲ್ದಾಣ ಅಪರೂಪವಾಗಿ ಉಪಯೋಗಿಸಲ್ಪಡುತ್ತದೆ.

ಡಾಂಗೋಲದ ಜನಸಂಖ್ಯೆ 1,52,000. ಅಲ್ಲಿಯ ಆದಿವಾಸಿಗಳಾದ ಡನಗ್ಲಾಗಳೇ ಹೆಚ್ಚು ಸಂಖ್ಯೆಯಲ್ಲಿದ್ದಾರೆ. ಇವರಿಂದಲೇ ಈ ಉಪಜಿಲ್ಲೆಗೆ ಡಾಂಗೋಲ ಎಂಬ ಹೆಸರು ಬಂದಿದೆ. ಅಲ್ಲಿ ಕೆಲವು ಅರಬರೂ ಈಜಿಪ್ಟಿನವರೂ ಇದ್ದಾರೆ. ನ್ಯೂಬಿಯನ್ ವಂಶಸ್ಥರಿಂದ ಬಂದ ಅನೇಕ ಸಂಸ್ಕøತಿಲಕ್ಷಣಗಳು ಇವರಲ್ಲಿ ಇನ್ನೂ ಉಳಿದು ಬಂದಿವೆ.

## ಡಾಂಗೋಲ ಪಟ್ಟಣ 
ಡಾಂಗೋಲ ಉಪಜಿಲ್ಲೆಯಲ್ಲಿ ಡಾಂಗೋಲ ಒಂದು ಪ್ರಮುಖ ಪಟ್ಟಣ; ಹಿಂದಿನ ನ್ಯೂಬಿಯದ ರಾಜಧಾನಿ. ಮಣ್ಣಿನ ಮನೆಗಳಿಂದ ಕೂಡಿದ ಮಾರುಕಟ್ಟೆ ಕೇಂದ್ರವಾದ ಈ ಸಣ್ಣ ಪಟ್ಟಣ ನೈಲ್ ನದಿಯ ಎಡದಡದ ಮೇಲೆ, ಖಾರ್ಟೂಮ್‍ಗೆ ಸು. 836 ಮೈ. ದೂರದಲ್ಲಿದೆ. ಹೊಸ ಡಾಂಗೋಲ ಪಟ್ಟಣವನ್ನು ಸು. 1812ರಲ್ಲಿ ಈಜಿಪ್ಟಿನಿಂದ ನ್ಯೂಬಿಯಕ್ಕೆ ಓಡಿಬಂದ ಮಾಮಲೂಕರು ನಿರ್ಮಿಸಿದರು. ಆಂಗ್ಲೋ-ಈಜಿಪ್ಟಿಯನ್ ಆಡಳಿತದ ಕಾಲದಲ್ಲಿ ಇದು ಪ್ರಾಂತ್ಯದ ಕೇಂದ್ರವಾಗಿತ್ತು. ಅನಂತರ ಜಿಲ್ಲಾ ಕೇಂದ್ರವಾಯಿತು. ಅನಂತರ ಈ ಸ್ಥಾನವನ್ನೂ ಕಳೆದುಕೊಂಡು, ಸ್ಥಳೀಯ ಮಾರುಕಟ್ಟೆ ಕೇಂದ್ರವಾಗಿ ಉಳಿಯಿತು. ಕ್ರೈಸ್ತರ ಅಧಿಪತ್ಯದ ಕಾಲದಲ್ಲಿ ಡಾಂಗೋಲ ಒಂದು ದೊಡ್ಡ ಪಟ್ಟಣವಾಗಿತ್ತು. ಈಗ ಅದು ಸಂಪೂರ್ಣ ನಾಶವಾಗಿದೆ. 14ನೆಯ ಶತಮಾನದಲ್ಲಿ ಕಟ್ಟಿದ ದೊಡ್ಡ ಚರ್ಚ್ ಮಸೀದಿಯಾಗಿ ಮಾರ್ಪಾಟಾಯಿತು. ಡಾಂಗೋಲ ಪಟ್ಟಣದ ಜನಸಂಕೆಯ 4,970. (1975).

ವರ್ಗ:ಭೂಗೋಳ
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಡಾಂಗ್ ಸೋನ್ ಸಂಸ್ಕೃತಿ

thumb|ಕಂಚಿನ ಒಂದು ಪ್ರತಿಮೆ
ಡಾಂಗ್ ಸೋನ್ - ಉತ್ತರ ಅನ್ನಾಮ್‍ನಲ್ಲಿರುವ ಪ್ರಸಿದ್ಧ ಪ್ರಾಗೈತಿಹಾಸಿಕ ನೆಲೆಯಾಗಿದ್ದು ಇಲ್ಲಿ ಮೊಟ್ಟಮೊದಲ ಬಾರಿಗೆ ಕಂಚಿನ ಯುಗಕ್ಕೆ ಸಂಬಂಧಿಸಿದ ಕಂಚಿನ ಆಯುಧಗಳು ವಿಶೇಷವಾಗಿ ದೊರಕಿಸಿದುವು. ಆದ್ದರಿಂದ ಇಲ್ಲಿಯ ಸಂಸ್ಕೃತಿಯನ್ನು ಡಾಂಗ್ ಸೋನ್ ಸಂಸ್ಕೃತಿ ಎಂದು ಕರೆಯಲಾಯಿತು. 

ಕ್ರಿ.ಪೂ. ಮೊದಲನೆಯ ಸಹಸ್ರಮಾನದ ಉತ್ತರಾರ್ಧಕ್ಕೆ ಸೇರುವ ಈ ಸಂಸ್ಕೃತಿ ಸುತ್ತಮುತ್ತಲ ಸ್ಥಳಗಳಲ್ಲೂ ಹರಡಿತು. ಈ ಸಂಸ್ಕೃತಿಯ ನೆಲೆಗಳಲ್ಲಿ ದೊರಕಿದ ಕಂಚಿನ ಆಯುಧಗಳು ಸೀಸಮಿಶ್ರಿತವಾದವು. ಇವು ಮುಖ್ಯವಾಗಿ ಕಠಾರಿ, ರಂಧ್ರಗಳುಳ್ಳ ಕೊಡಲಿ, ಕಳೆಗುದ್ದಲಿ, ಈಟಿಯ ಮೊನೆ ಮತ್ತು ಬುರುಡೆಮದ್ದಲೆ (ಕೆಟ್ಲ್‍ಡ್ರಮ್) ಮುಂತಾದ ರೂಪಗಳಲ್ಲಿ ವಿಶೇಷವಾಗಿ ದೊರಕಿವೆ. ಬುರುಡೆ ಮದ್ದಲೆಗಳ ಮೇಲೆ ಕುದುರೆಸವಾರರ ಚಿತ್ರಗಳಿವೆ. ಇವರ ಉಡಿಗೆತೊಡಿಗೆಗಳು ಚೌ ಸಂಸ್ಕೃತಿಯ ಲಕ್ಷಣಗಳನ್ನು ತೋರ್ಪಡಿಸುವುದರಿಂದ, ಡಾಂಗ್-ಸೋನ್ ಸಂಸ್ಕೃತಿ ಹುಲ್ಲುಗಾವಲಿನ ಜನಗಳಿಂದ ಇಲ್ಲಿಗೆ ಕ್ರಿ.ಪೂ. 6ನೆಯ ಶತಮಾನದಲ್ಲಿ ಬಂದಿರಬೇಕೆಂದು ಊಹಿಸಲಾಗಿದೆ. ಸೀಸವನ್ನು ಉತ್ತರ ಚೀನದಲ್ಲೂ ವಿಶೇಷವಾಗಿ ಬಳಸಲಾಗುತ್ತಿತ್ತು. ಒಂದೆರಡು ಶತಮಾನಗಳ ಅನಂತರ ಇಂಡೊನೇಷ್ಯದಲ್ಲಿ ಅಲ್ಲಲ್ಲಿ ಕಂಚಿನ ಆಯುಧಗಳ ಉಪಯೋಗ ಪ್ರಾರಂಭವಾಯಿತು. ಆದರೂ ಡಾಂಗ್-ಸೋನ್ ಸಂಸ್ಕೃತಿ ಪೂರ್ಣವಾಗಿ ತನ್ನ ಪ್ರಭಾವವನ್ನು ಬೀರಲಿಲ್ಲ. ನವಶಿಲಾಯುಗದ ಸಂಸ್ಕೃತಿಯೇ ವಿಶೇಷವಾಗಿತ್ತು. ಭಾರತೀಯರು ಕಬ್ಬಿಣದ ಬಳಕೆಯನ್ನು ವಿಶೇಷವಾಗಿ ಹರಡುವ ವರೆಗೂ ಡಾಂಗ್-ಸೋನ್ ಸಂಸ್ಕೃತಿ ಅಲ್ಲಲ್ಲಿ ಇತ್ತು.

ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಡಾಂಕ್ಯಸ್ಟರ್

ಡಾಂಕ್ಯಸ್ಟರ್ - ಇಂಗ್ಲೆಂಡಿನ ಯಾರ್ಕ್‍ಷೈರಿನ ವೆಸ್ಟ್‍ರೈಡಿಂಗ್‍ನಲ್ಲಿರುವ ಒಂದು ಕೌಂಟಿ; ಪಾರ್ಲಿಮೆಂಟಿಗೆ ಪ್ರತಿನಿಧಿಯನ್ನು ಕಳುಹಿಸುವ ಅಧಿಕಾರವುಳ್ಳ ಪಟ್ಟಣ. ಲಂಡನ್ನಿಗೆ 156 ಮೈ. ಮತ್ತು ಲೀಡ್ಸ್‍ನ ಆಗ್ನೇಯಕ್ಕೆ ರಸ್ತೆಯ ಮೂಲಕ 31 ಮೈ. ದೂರದಲ್ಲಿ, ಡಾನ್ ನದಿಯ ದಡದ ಮೇಲೆ ಪಟ್ಟಣ ಇದೆ. ಜನಸಂಖ್ಯೆ 82,505 (1971). ಇದು ಡಾನ್ ಮತ್ತು ಟ್ರೆಂಟ್ ನದಿಗಳ ಜಲವಿಭಾಜಕ ದಿಣ್ಣೆಯ ಏಣಿನ ಆಚೀಚೆ ಹಬ್ಬಿದೆ. ಇದು ದೊಡ್ಡ ಕಲ್ಲಿದ್ದಲು ಗಣಿಪ್ರದೇಶದ ಕೇಂದ್ರ. ಬ್ರಿಟಿಷ್ ರೈಲ್ವೆಯ ಪೂರ್ವವಲಯದ ಒಂದು ಮುಖ್ಯ ನಿಲ್ದಾಣ. ಇಲ್ಲಿ ಅದರ ಮುಖ್ಯ ಕಾರ್ಯಾಗಾರವಿದೆ. ಗ್ರೇಟ್ ನಾರ್ತ್ ರಸ್ತೆ ಇದರ ಮೂಲಕ ಹಾದು ಹೋಗುತ್ತದೆ. ಡಾಂಕ್ಯಸ್ಟರಿನ ಬಳಿಯಿಂದ ಹೊರಡುವ ಡಾನ್ ನದೀ ಕಾಲುವೆಯಿಂದ ಟ್ರೆಂಟ್ ಮತ್ತು ಹಂಬರ್ ನದಿಗಳಿಗೂ ಗೂಲ್ ಮತ್ತು ಹಲ್ ಬಂದರುಗಳಿಗೂ ಸಂಪರ್ಕ ಏರ್ಪಟ್ಟಿದೆ. ಇಲ್ಲಿರುವ ಸೇಂಟ್ ಜೇಮ್ಸ್ ಚರ್ಚ್, ಗಿಲ್ಡ್ ಹಾಲ್, ಶ್ರೀಮಂತಮಹಲು, ಸಾರ್ವಜನಿಕ ಗ್ರಂಥಾಲಯ, ಕಲಾಶಾಲೆ, ವಸ್ತುಸಂಗ್ರಹಾಲಯ, ಕಲಾಪ್ರದರ್ಶನಾಲಯ, ತಾಂತ್ರಿಕ ಕಾಲೇಜು, ಧಾನ್ಯ ವಿನಿಮಯ ಕೇಂದ್ರ, ಮಾರುಕಟ್ಟೆ ಹಜಾರ-ಇವು ಇಲ್ಲಿಯ ಇತರ ಕೆಲವು ಮುಖ್ಯ ಕಟ್ಟಡಗಳು. ವಿಸ್ತಾರವಾದ ಕಲ್ಲಿದ್ದಲು ಗಣಿಗಳಿರುವ ಪ್ರದೇಶದ ನಡುವೆ ಇರುವ ಈ ಪಟ್ಟಣವನ್ನು ಕೌಂಟಿಯ ವಿವಿಧ ಕಲ್ಲಿದ್ದಲು ಗಣಿ ಪಟ್ಟಣಗಳೊಂದಿಗೆ ರಸ್ತೆ ಮಾರ್ಗಗಳು ಸಂಪರ್ಕ ಕಲ್ಪಿಸುತ್ತವೆ. ಇಲ್ಲಿ ಕೃಷಿ ಉತ್ಪನ್ನಗಳ ಮಾರಾಟ ಹೆಚ್ಚಾಗಿ ನಡೆಯುತ್ತದೆ. ಆದರೂ ಕಲ್ಲಿದ್ದಲು ಗಣಿಗಾರಿಕೆ ಒಂದು ದೊಡ್ಡ ಉದ್ಯಮ. ಕೃಷಿ ಯಂತ್ರಗಳು. ವಿದ್ಯುತ್ ಉಪಕರಣಗಳು, ತಂತಿ ಹಗ್ಗಗಳು, ಹಿತ್ತಾಳೆ ಕೊಳವೆಗಳು, ಬಟ್ಟೆಗಳು, ನೈಲಾನ್ ಮತ್ತು ವಿಠಾಯಿ ತಯಾರಾಗುತ್ತವೆ.

ಡಾಂಕ್ಯಸ್ಟರಿನ ಕುದುರೆ ಪಂದ್ಯದ ಮೈದಾನ ಪಟ್ಟಣದ ಆಗ್ನೇಯಕ್ಕೆ 1 ಮೈ. ದೂರದಲ್ಲಿದೆ. ಇದರ ಮುಂದೆ ವಿಮಾನ ನಿಲ್ದಾಣವಿದೆ. ಡಾಂಕ್ಯಸ್ಟರ್ ಪಟ್ಟಣಕ್ಕೆ ಸಮೀಪದಲ್ಲಿ ಸ್ಯಾಕ್ಸನ್ ಮತ್ತು ನಾರ್ಮನ್ ಕಾಲದ ಅವಶೇಷಗಳುಂಟು. 17ನೆಯ ಶತಮಾನದಲ್ಲಿ ಇಲ್ಲಿ ದೊಡ್ಡ ಸಂತೆ ಕೂಡುತ್ತಿತ್ತು.

ವರ್ಗ:ಭೂಗೋಳ
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಜೂನಿಯಸ್

ಜೂನಿಯಸ್ - ಲಂಡನ್ನಿನ ಪಬ್ಲಿಕ್ ಅಡ್ವರ್ಟೈಸರ್ ಪತ್ರಿಕೆಗೆ ರಾಜಕೀಯ ಪತ್ರಗಳನ್ನು ಬರೆದು ಪ್ರಸಿದ್ಧಿಗೆ ಬಂದ ವ್ಯಕ್ತಿಯ ಗುಪ್ತನಾಮ. 

## ಪತ್ರಗಳು 
ಹೆಚ್ಚಿನ ಪತ್ರಗಳು ಅಚ್ಚಾದದ್ದು ಜನವರಿ 1769ರಿಂದ ಜನವರಿ 1772ರವರೆಗಿನ ಅವಧಿಯಲ್ಲಿ. ಅಂದಿನ ಹಿರಿಯ ಅಧಿಕಾರಿಗಳನ್ನೂ ದೊರೆಯ ಅನುಯಾಯಿಗಳನ್ನೂ ಕೊನೆಗೆ 3ನೆಯ ಜಾರ್ಜ್ ದೊರೆಯನ್ನೂ ಈತ ಕಟುವಾಗಿ ಟೀಕಿಸುತ್ತಿದ್ದ. ಈತನ ಪತ್ರಗಳು ಅಂದು ತುಂಬ ಜನಪ್ರಿಯವಾದುವು. ಇವನನ್ನು ಪತ್ತೆ ಹಚ್ಚುವ ಕಾರ್ಯ ಸಫಲವಾಗದೆ ರಹಸ್ಯ ಇನ್ನೂ ಗೂಢವಾಯಿತು. ಪತ್ರಗಳಿಗೆ ಮತ್ತಷ್ಟು ಪ್ರಶಸ್ತಿ ಬಂತು. ಈ ಪತ್ರಗಳ ಕರ್ತೃತ್ವ ಅನೇಕರ ತಲೆಗೆ ಅಂಟಿದರೂ ಅವರಲ್ಲಿ ಪ್ರಮುಖವಾಗಿ ಉಳಿದು ಬಂದವರು ಸರ್ ಫಿಲಿಪ್ ಫ್ರ್ಯಾನ್ಸಿಸ್, ಲಾರ್ಡ್ ಷೆಲ್‍ಬರ್ನ್ ಮತ್ತು ಷೆಲ್‍ಬನ್ರ್ನನ ಆಪ್ತಕಾರ್ಯದರ್ಶಿ ಲಾಫ್‍ಲಿನ್ ಮ್ಯಾಕ್‍ಲೀನ್. ಇವರಲ್ಲಿ ಫಿಲಿಪ್ ಫ್ರ್ಯಾನ್ಸಿಸನ ಕೈಬರೆಹ ಜೂನಿಯಸನ ಕೈಬರೆಹಕ್ಕೆ ತುಂಬ ಸಮೀಪವಾಗಿದ್ದರಿಂದ ಪತ್ರಗಳ ಲೇಖಕ ಈತನೇ ಎಂದು ಅನೇಕರು ನಂಬುವಂತಾಯಿತು. ನಿಜವಾದ ಲೇಖಕ ಕೊನೆಗೂ ಪತ್ತೆಯಾಗಲಿಲ್ಲ.
1772ರಲ್ಲಿ ಜೂನಿಯಸ್ ತನ್ನ ಪತ್ರಗಳ ಸಂಗ್ರಹವೊಂದನ್ನು ಹೊರತಂದು ಅದನ್ನು ಆತ ಬ್ರಿಟಿಷ್ ಜನತೆಗೆ ಅರ್ಪಿಸಿದ್ದ. ಈ ಪತ್ರಗಳು ವಿಷಯ ವೈವಿಧ್ಯ. ರಾಜಕೀಯ ಪ್ರಾಮುಖ್ಯ. ಶೈಲಿ ಮತ್ತು ಕರ್ತೃತ್ವದ ಗೂಢ ರಹಸ್ಯಗಳಿಂದಾಗಿ ಆ ಜನತೆಯ ಮನಸ್ಸಿನಲ್ಲಿ ಉಳಿದುಬಂದಿವೆ.
## ಉಲ್ಲೇಖಗಳು
ವರ್ಗ:ಸಾಹಿತ್ಯ
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಜಾನ್ ಫಾಸ್ಟರ್ ಡಲೆಸ್

thumb
ಜಾನ್ ಫಾಸ್ಟರ್ ಡಲೆಸ್ (1889-1959). ಅಮೆರಿಕದ ಪ್ರಮುಖ ವಕೀಲ, ರಾಜತಂತ್ರಜ್ಞ, ಎರಡನೆಯ ಮಹಾಯುದ್ಧಾನಂತರ ಕಾಲದಲ್ಲಿ ಅಮೆರಿಕದ ವಿದೇಶಾಂಗ ನೀತಿಯನ್ನು ರೂಪಿಸುವುದರಲ್ಲಿ ಪ್ರಮುಖ ಪಾತ್ರ ವಹಿಸಿದವರು. 

## ಬದುಕು 
ಜನನ ವಾಷಿಂಗ್ಟನ್ ಡಿ.ಸಿ.ಯಲ್ಲಿ. ಪ್ರಿನ್ಸ್‍ಟನ್ ವಿಶ್ವವಿದ್ಯಾಲಯ ಮತ್ತು ಜಾರ್ಜ್ ವಾಷಿಂಗ್ಟನ್ ವಿಶ್ವವಿದ್ಯಾಲಯ ನ್ಯಾಯಶಾಸ್ತ್ರ ಶಾಲೆಯಲ್ಲಿ ಓದಿ ಉತ್ತಮ ದಜೇಯಲ್ಲಿ ಉತ್ತೀರ್ಣರಾದರು. ಪ್ಯಾರಿಸಿನ ಸಾರ್ಬಾನ್‍ನಲ್ಲೂ ವ್ಯಾಸಂಗ ಮಾಡಿದರು. 1911ರಲ್ಲಿ ನ್ಯೂ ಯಾರ್ಕ್ ನಗರದಲ್ಲಿ ಅಂತರರಾಷ್ಟ್ರೀಯ ನ್ಯಾಯ ಸಂಸ್ಥೆಯೊಂದನ್ನು ಸೇರಿ, 1920ರಲ್ಲಿ ಅದರ ಪಾಲುದಾರರಾಗಿ, 1927ರಲ್ಲಿ ಒಡೆಯರಾದರು. ಡಲೆಸರು ರಿಪಬ್ಲಿಕನ್ ಪಕ್ಷದವರಾಗಿದ್ದರು, ಒಂದನೆಯ ಮಹಾಯುದ್ಧಾನಂತರ ನಡೆದ ವರ್ಸೇಲ್ಸ್ ಶಾಂತಿ ಸಮ್ಮೇಳನದಲ್ಲಿ ಅವರು ನ್ಯಾಯ ಸಲಹೆಗಾರರಾಗಿದ್ದರು. ಅಮೆರಿಕದ ಅಧ್ಯಕ್ಷ ವಿಲ್ಸನರು ಅವರನ್ನು ಯುದ್ಧ ಪರಿಹಾರ ಆಯೋಗದ ಸದಸ್ಯರಾಗಿ ನೇಮಕ ಮಾಡಿದರು. ಎರಡನೆಯ ಮಹಾಯುದ್ಧದ ಸಮಯದಲ್ಲಿ ಅವರು ಡಂಬಾರ್ಟನ್ ಓಕ್ಸ್ ಸಮ್ಮೇಳನದಲ್ಲಿ ವಿಶ್ವಸಂಸ್ಥೆಯ ಪ್ರಣಾಳಿಕೆಯನ್ನು ರಚಿಸುವಲ್ಲಿ ನೆರವಾದರು. 1949ರಲ್ಲಿ ನ್ಯೂ ಯಾರ್ಕಿನ ಪರವಾಗಿ ಸೆನೆಟ್ ಸಭೆಯ ಸದಸ್ಯರಾದರು. 

1950ರಲ್ಲಿ ವಿದೇಶಾಂಗ ಇಲಾಖೆಯಲ್ಲಿ ಸಲಹೆಗಾರರಾಗಿ ನೇಮಕ ಹೊಂದಿದ ಡಲೆಸರ ಮೇಲೆ ಜಪಾನಿನೊಂದಿಗೆ ಶಾಂತಿ ಕೌಲಿಗಾಗಿ ಸಂಧಾನ ನಡೆಸುವ ಹೊಣೆ ಬಿತ್ತು. ಅವರು ವಿಶ್ವದ ಪ್ರಮುಖ ರಾಜಧಾನಿಗಳಿಗೆ ಭೇಟಿ ನೀಡಿ ಯಶಸ್ಸು ಗಳಿಸಿ ಚತುರ ರಾಜತಂತ್ರಜ್ಞರೆಂದು ಹೆಸರು ಪಡೆದರು.

1952ರಲ್ಲಿ ಅವರ ಹೆಸರು ಅಮೆರಿಕದ ಸೆಕ್ರೆಟರಿ ಆಫ್ ಸ್ಟೇಟ್ಸ್ ಸ್ಥಾನಕ್ಕೆ ಸೂಚಿತವಾಯಿತು. 1953ರ ಜನವರಿಯಲ್ಲಿ ಅವರು ಈ ಸ್ಥಾನವನ್ನು ಸ್ವೀಕರಿಸಿ, ಸಾರ್ವಜನಿಕಾಭಿಪ್ರಾಯವನ್ನು ತಮ್ಮ ನೀತಿಗೆ ಅನುಗುಣವಾಗಿ ಸಮರ್ಥವಾಗಿ ರೂಪಿಸಿದರು. 

ಕ್ಯಾನ್ಸರ್ ವ್ಯಾಧಿಯಿಂದಾಗಿ ಡಲೆಸರು 1959ರ ಏಪ್ರಿಲ್ 15ರಂದು ತಮ್ಮ ಹುದ್ದೆಗೆ ರಾಜೀನಾಮೆ ನೀಡಿದರು. ಮೇ 24ರಂದು ತೀರಿಕೊಂಡರು. 

## ಸಾಧನೆ 
ಕಮ್ಯೂನಿಷ್ಟ್ ಜನರ ವಿರುದ್ಧ ಕ್ವಿಮಾಯ್ ಮತ್ತು ಮಾಟ್ಸುಗಳ ರಕ್ಷಣೆ, ಯೂರೋಪಿನ ರಕ್ಷಣಾ ಸಮುದಾಯಕ್ಕೆ ಫ್ರಾನ್ಸು ಪ್ರವೇಶಿಸುವಂತೆ ಒತ್ತಾಯ, ಪೂರ್ವ-ಪಶ್ಚಿಮ ಬಣಗಳ ಬಡಿದಾಟದ ನಡುವೆ ಬರ್ಲಿನ್ ಸಮಸ್ಯೆ ಬೂಹತ್ತಾದಾಗ ಕಮ್ಯೂನಿಸ್ಟರಿಗೆ ಮಣಿಯದ ದಿಟ್ಟತನ-ಇವು ಡಲೆಸರು ಸಾಧನೆಗಳೆಂದು ಹೇಳಲಾಗಿದೆ. ಆದರೆ ಇವರು ಸೋವಿಯೆತ್ ದೇಶ ಹಾಗೂ ಚೀನದ ವಿರುದ್ಧ ನಿಂತು, ಪ್ರಪಂಚವನ್ನು ಇನ್ನೊಂದು ಯುದ್ಧದ ಅಂಚಿಗೆ ಕರೆದೊಯ್ದರೆಂಬುದೂ ಭಯ ಹುಟ್ಟಿಸಿ ಮಣಿಸುವುದು ಇವರ ನೀತಿಯಾಗಿತ್ತೆಂಬುದೂ ಇವರ ವಿರುದ್ಧ ಮಾಡಲಾದ ಟೀಕೆ. ನಗೆಗುದಿ ಯುದ್ಧದ ಅಧ್ವರ್ಯ ಇವರೆಂದು ಹೆಸರು ಗಳಿಸಿದ್ದಾರೆ.

## ಕೃತಿಗಳು 
ವಾರ್, ಪೀಸ್ ಅಂಡ್ ಚೇಂಜ್ (1939), ವಾರ್ ಆರ್ ಪೀಸ್ (1950)-ಇವು ಡಲೆಸರ ಕೃತಿಗಳು.

ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಡಾಕ್ಟರ್

ಡಾಕ್ಟರ್ -

ಯಾವುದೇ ಒಂದು ವಿಶ್ವವಿದ್ಯಾಲಯ ನೀಡಬಹುದಾದ ಪದವಿಗಳ ಪೈಕಿ ಅತ್ಯುನ್ನತವಾದದ್ದನ್ನು ಪಡೆದಾತ. ಸಾಮಾನ್ಯ ಜನಗಣನೆಯಂತೆ ವೈದ್ಯವೃತ್ತಿ ನಡೆಸುವ ಸಲುವಾಗಿ ಯಾವುದೆ ಪದವಿ ಪಡೆದವನನ್ನೂ ಡಾಕ್ಟರ್ ಎಂದೇ ವ್ಯವಹರಿಸುವುದು ರೂಢಿ. ವಾಸ್ತವವಾಗಿ ಈ ಶಬ್ದ ಲ್ಯಾಟಿನ್ ಭಾಷೆಯಲ್ಲಿ ಗುರು ಎಂಬ ಅರ್ಥಬರುವ ಶಬ್ದದ ಮೂಲದಿಂದ ಜನಿಸಿದ್ದು. ವಿಶ್ವವಿದ್ಯಾಲಯದ ಬ್ಯಾಚಲರ್ ಪದವಿ ಮತ್ತು ಲೈಸೆನ್ಷಿಯೇಟ್ (ಬೋಧಿಸುವುದಕ್ಕೆ ಅನುಮತಿ ನೀಡುವ) ಪದವಿಗಳಾದ ಮೇಲೆ ದೊರಕಬಹುದಾದ ಪದವಿಯನ್ನೂ ಈ ಪದ ಸೂಚಿಸುತ್ತದೆ. ಇದನ್ನು ಪಡೆದವರು ಅಧ್ಯಾಪಕರ ಸಂಘಕ್ಕೆ (ಟೀಚರ್ಸ್‌ ಗಿಲ್ಡ್‌) ಸೇರಿಸಲ್ಪಟ್ಟವರು ಎಂದು ಪ್ರಾರಂಭದ ಗಣನೆಯಾಗಿತ್ತು. 

ಡಾಕ್ಟರ್ ಪದವಿಯನ್ನು ಮೊತ್ತಮೊದಲು ಬಲೋನ್ಯ ವಿಶ್ವವಿದ್ಯಾಲಯದಲ್ಲಿ 12ನೆಯ ಶತಮಾನದ ಅಂತ್ಯಭಾಗದಲ್ಲಿ ಸಾಮಾಜಿಕ ನ್ಯಾಯಶಾಸ್ತ್ರದಲ್ಲಿ ನೀಡಲಾಗಿತ್ತು. ಅನಂತರ ಮತಕ್ಕೆ ಸಂಬಂಧಪಟ್ಟ ನ್ಯಾಯಶಾಸ್ತ್ರ, ವೈದ್ಯಕೀಯ ಮತ್ತಿತರ ಶಾಸ್ತ್ರಗಳಲ್ಲಿಯೂ ಡಾಕ್ಟರ್ ಪದವಿ ನೀಡುವುದು ಪ್ರಾರಂಭವಾಯಿತು. ಕೆಲವು ವಿಶ್ವವಿದ್ಯಾಲಯಗಳಲ್ಲಿ ಇಂಥ ಅತ್ಯುನ್ನತ ಪದವಿಗೆ ಮಾಸ್ಟರ್ ಡಿಗ್ರಿ ಹಾಗೂ ಡಾಕ್ಟರ್ ಡಿಗ್ರಿ ಒಂದೇ ಎಂದು ಗಣಿಸುವುದೂ ರೂಢಿಯಲ್ಲಿತ್ತು. ಕ್ರಮೇಣ ಇಂಗ್ಲೆಂಡಿನಲ್ಲಿ ಪ್ರಮುಖ ವ್ಯಾಸಂಗಗಳಲ್ಲಿ ಅತ್ಯುನ್ನತ ಪದವಿಗೆ ಡಾಕ್ಟರ್ ಡಿಗ್ರಿ (ಡಾಕ್ಟೊರೇಟ್) ಎಂದು ಕರೆಯುವುದೂ ಅಷ್ಟು ಮುಖ್ಯವಲ್ಲದ ವಿಷಯಗಳಲ್ಲಿ ಅತ್ಯುನ್ನತ ಪದವಿ ಪಡೆದವರಿಗೆ ಮಾಸ್ಟರ್ಗಳೆಂದು ಕರೆಯುವುದೂ ಬಳಕೆಗೆ ಬಂದುವು. ಜರ್ಮನಿಯಲ್ಲಿ ಮೊತ್ತಮೊದಲು ಡಾಕ್ಟರ್ ಮತ್ತು ಮಾಸ್ಟರ್ ಡಿಗ್ರಿಗಳು ಒಂದೇ ಎಂದು ಗಣಿಸಲ್ಪಡುತ್ತಿದ್ದರೂ ಕ್ರಮೇಣ ಯಾವುದೇ ವಿಷಯದಲ್ಲಿಯೂ ಅತ್ಯುನ್ನತ ಪದವಿ ಪಡೆದವರನ್ನು ಮಾತ್ರ ಡಾಕ್ಟರ್ ಎಂದೇ ಕರೆಯಲು ಪ್ರಾರಂಭವಾಯಿತು. ಇಂದಿಗೂ ಪ್ರಪಂಚದಲ್ಲಿ ಸಾಮಾನ್ಯವಾಗಿ ಎಲ್ಲ ಕಡೆಯಲ್ಲಿಯೂ ಡಾಕ್ಟರ್ ಡಿಗ್ರಿಯನ್ನು ಈ ರೀತಿ ಗಣಿಸುವುದೇ ಕಂಡುಬರುತ್ತಿದೆ. ಡಾಕ್ಟರ್ ಪದವಿ ಪಡೆಯಬೇಕಾದರೆ ಪೂರ್ವಭಾವಿಯಾಗಿ ಒಂದು ಪದವಿಯನ್ನು ಪಡೆದ ಅನಂತರ ದೀರ್ಘಕಾಲಿಕವಾಗಿ ಪದವಿಯೋತ್ತರ ವ್ಯಾಸಂಗಮಾಡಬೇಕಾದುದು ವಿಧಿತ. ಯಾವ ವಿಷಯದ ಅತ್ಯುನ್ನತ ವ್ಯಾಸಂಗವೂ ಸಾಮಾನ್ಯವಾಗಿ ಮೂಲತತ್ತ್ವ ಸಂಶೋಧನೆಗೆ ಸಂಬಂಧಪಡುವುದರಿಂದ ಇಂಥ ಅತ್ಯುನ್ನತ ವ್ಯಾಸಂಗಗಳಿಗೆಲ್ಲ ಫಿಲಾಸಫಿ ಎಂದು ಹೆಸರಿಟ್ಟು ಅದನ್ನು ಆ ಮಟ್ಟದಲ್ಲಿ ವ್ಯಾಸಂಗಿಸಿದವರಿಗೆಲ್ಲ ಡಾಕ್ಟರ್ ಆಫ್ ಫಿಲಾಸಫಿ- ಪಿಎಚ್.ಡಿ. ಎಂಬ ಪದವಿಯನ್ನು (ಡಿಗ್ರಿ) ಕೊಡಲು ಪ್ರಾರಂಭವಾಯಿತು. ಆದರೆ ವಿಜ್ಞಾನ, ಸಾಹಿತ್ಯ, ನ್ಯಾಯಮತೀಯ ವಿಷಯ ಮುಂತಾದ ಶಾಸ್ತ್ರಗಳಲ್ಲಿ ಅತ್ಯುನ್ನತ ವ್ಯಾಸಂಗ ಮಾಡಿದವರಿಗೆ ಡಿ.ಎಸ್ಸಿ; ಡಿ.ಲಿಟ್; ಡಿ.ಸಿಎಲ್ ಅಥವಾ ಎಲ್ಎಲ್.ಡಿ ; ಡಿ.ಡಿ. ಮುಂತಾದ ಡಿಗ್ರಿಗಳನ್ನು ಕೊಡುವುದೂ ಇದೆ. ಇವೇ ಡಿಗ್ರಿಗಳನ್ನು ಗೌರವಾರ್ಥವಾಗಿ ಕೊಡುವುದೂ ಉಂಟು. ಆಯಾ ಕ್ಷೇತ್ರಗಳಲ್ಲಿ ಬಹುಪರಿಣತರೆಂದು ಗುರುತಿಸಿ ಅವರನ್ನು ಗೌರವಿಸಲು ವಿಶ್ವವಿದ್ಯಾಲಯಗಳು ಇಂಥ ಗೌರವಪದವಿಗಳನ್ನು ನೀಡುವುದು ರೂಢಿಗೆ ಬಂದಿದೆ. ನ್ಯಾಯವಾಗಿಯೇ ಈ ಗೌರವ ಪದವಿಗಳು ವಿರಳ.

ಡಾಕ್ಟರ್ ಡಿಗ್ರಿ (ಪಿಎಚ್ಡಿ) ಪಡೆಯಬೇಕಾದರೆ ಪದವಿಯನ್ನು ಮುಗಿಸಿ, ಸ್ನಾತಕೋತ್ತರ ಪದವಿಯನ್ನು ಪುರೈಸಬೇಕು. ಎಂ.ಫಿಲ್ ಮಾಡಬೇಕು. ತದನಂತರ ಪಿ.ಎಚ್ಡಿಗಾಗಿ ಮಹಾ ಪ್ರಬಂಧವನ್ನು ರಚಿಸಿ ಡಾಕ್ಟೋರೇಟ್ ಪದವಿ ಪಡೆಯಬೇಕು.

ಡಾಕ್ಟರ್ ಡಿಗ್ರಿ ಪಡೆದವರು ಆಯಾ ಶಾಸ್ತ್ರದಲ್ಲಿ ಪ್ರಾಧ್ಯಾಪಕರಾಗಬಹುದೆಂದು ಹಿಂದಿನಿಂದಲು ಒಪ್ಪಿತವಾಗಿರುವ ವಿಷಯ. ಹಾಗೆಯೇ ಮೊದಲು ಮೊದಲು ಮತೀಯ, ವೈದ್ಯಕೀಯ, ನ್ಯಾಯ- ಈ ವಿಷಯಗಳ ಅಧ್ಯಾಪಕರು (ಅಂದರೆ ಡಾಕ್ಟರ್ ಡಿಗ್ರಿ ಪಡೆದವರು) ಬೋಧನೆಯಲ್ಲದೆ ಖಾಸಗಿ ವೃತ್ತಿ ನಡೆಸುವುದಕ್ಕೂ ವಿಶ್ವವಿದ್ಯಾಲಯ, ಸರ್ಕಾರ, ಜನತೆ ಇವೆಲ್ಲದರ ಸಮ್ಮತಿ ಇತ್ತು. ಕ್ರಮೇತ ಜನತೆ ವಿಶ್ವವಿದ್ಯಾಲಯದ ಮೊದಲ ವೈದ್ಯಪದವಿಯನ್ನು ಪಡೆದ ವ್ಯಕ್ತಿಗಳನ್ನು ಅವರು ವೃತ್ತಿ ನಡೆಸುವರಾದ್ದರಿಂದ, ಡಾಕ್ಟರ್ ಡಿಗ್ರಿ ಪಡೆದವರೆಂದು ಭಾವಿಸಿತು. ಪಾಶ್ಚಾತ್ಯ ವಿಶ್ವವಿದ್ಯಾಲಯಗಳಲ್ಲಿ ಅನೇಕ ಕಡೆ ವೈದ್ಯಕೀಯ ವ್ಯಾಸಂಗದ ಮೊದಲ ಪದವಿಗೆ ಡಾಕ್ಟರ್ ಪದವಿ-ಎಂ.ಡಿ.-ಡಾಕ್ಟರ್ ಆಫ್ ಮೆಡಿಸಿನ್ ಎಂದೇ ಕರೆದಿದೆ.

ವರ್ಗ:ವೈದ್ಯಕೀಯ
ವರ್ಗ:ಶಿಕ್ಷಣ
ದಿವ್ಯಾ ಸುರೇಶ್

**ದಿವ್ಯಾ ಸುರೇಶ್** ಅವರು ಒಬ್ಬ ಮಾಡೆಲ್ ಮತ್ತು ನಟಿ. ಇವರು ಕನ್ನಡ ಮತ್ತು ತೆಲುಗಿನ ಚಲನಚಿತ್ರಗಳಲ್ಲಿ ಅಭಿನಯಿಸಿದ್ದಾರೆ.

## ಆರಂಭಿಕ ಜೀವನ
ಮಾಡೆಲ್, ನಟಿ ಆದ ದಿವ್ಯಾ ಸುರೇಶ್ ಅವರು ಕನ್ನಡ ಧಾರಾವಾಹಿ "ನನ್ನ ಹೆಂಡ್ತಿ ಎಂ.ಬಿ.ಬಿ.ಎಸ್" ಮತ್ತು "ಜೋಡಿ ಹಕ್ಕಿ"  ಗಳಲ್ಲಿ ನಟಿಸಿದ್ದಾರೆ. ವೃತ್ತಿಯಲ್ಲಿ ಮಾಡೆಲ್ ಆಗಿರುವ ಇವರು ೨೦೧೭ರ ಮಿಸ್ ಇಂಡಿಯಾ ಸೌತ್ ಪ್ರಶಸ್ತಿ ಗೆದ್ದಿದ್ದಾರೆ.
ತಮ್ಮ ಸಿನಿ ಪಯಣವನ್ನು ೨೦೧೭ರ ಕನ್ನಡ ಚಿತ್ರ "#೯, ಹಿಲ್ಟನ್ ಕ್ರಾಸ್" ಮೂಲಕ ಪ್ರಾರಂಭಿಸಿದರು. ತಮ್ಮ ಕಾಲೇಜು ದಿನಗಳಲ್ಲಿ ವೃತ್ತಿಪರ ಕಬಡ್ಡಿ ಆಟಗಾರ್ತಿಯಾಗಿದ್ದ ದಿವ್ಯಾ ಅವರು ಕರ್ನಾಟಕ ರಾಜ್ಯಮಟ್ಟದ ಸ್ಪರ್ಧೆಗಳಲ್ಲಿ ಭಾಗವಹಿಸಿದ್ದಾರೆ. ಕನ್ನಡದ ರಿಯಾಲಿಟಿ ಶೋ "ಬಿಗ್ ಬಾಸ್ ೮" ರ ಮೂಲಕ ಇವರು ಪ್ರಖ್ಯಾತರಾದರು. ಇವರು ಬಿಗ್ ಬಾಸ್ ಎಂಟರ ಟಾಪ್-೫ ನಲ್ಲಿ ಆಯ್ಕೆಯಾಗಿದ್ದರು. ಬಿಗ್ ಬಾಸ್ನ ನಂತರ ಕಲರ್ಸ್ ಕನ್ನಡ ವಾಹಿನಿಯ "ತ್ರಿಪುರ ಸುಂದರಿ" ಧಾರಾವಾಹಿಯಲ್ಲಿ ಇವರು ಅಭಿನಯಿಸಲಿದ್ದಾರೆ.. ಇವರು ತೆಲುಗಿನ ಚಲನಚಿತ್ರಗಳಾದ "ಡಿಗ್ರಿ ಕಾಲೇಜ್" ಮತ್ತು "ಟೆಂಪ್ಟ್ ರಾಜ" ಎಂಬ ವಯಸ್ಕರ ಚಿತ್ರಗಳಲ್ಲೂ  ಅಭಿನಯಿಸಿದ್ದಾರೆ. 
  
## ದಿವ್ಯಾ ಸುರೇಶ್ ಅವರ ಅಭಿನಯದ ಚಲನಚಿತ್ರಗಳ ಪಟ್ಟಿ
## ಬಿಗ್ ಬಾಸ್ ೮
ಕನ್ನಡದ ಕಲರ್ಸ್ ವಾಹಿನಿಯಲ್ಲಿ ಬರುವ "ಬಿಗ್ ಬಾಸ್" ರಿಯಾಲಿಟಿ ಶೋನಲ್ಲಿ ಭಾಗವಹಿಸಿದ್ದ ಇವರು ಮಂಜು ಪಾವಗಡ ಅವರೊಂದಿಗಿನ ಸ್ನೇಹ ಮತ್ತು ಪ್ರಶಾಂತ್ ಸಂಬರಗಿಯವರೊಂದಿಗಿನ ಮಾತುಕತೆಗಳಿಂದ ಪ್ರಸಿದ್ಧರಾಗಿದ್ದರು.

## ಉಲ್ಲೇಖಗಳು
## ಬಾಹ್ಯ ಕೊಂಡಿಗಳು
* 

ವರ್ಗ:ವಿಕಿ ಲವ್ಸ್ ವಿಮೆನ್ ದಕ್ಷಿಣ ಏಷ್ಯಾ ಸ್ಪರ್ಧೆಗೆ ಬರೆದ ಲೇಖನ
ವರ್ಗ:ಕನ್ನಡ ಚಲನಚಿತ್ರ ನಟಿಯರು
ವರ್ಗ:೧೯೯೩ ಜನನ
ಅಛಬಲ್

**ಅಛಬಲ್** ಭಾರತದ ಜಮ್ಮು ಮತ್ತು ಕಾಶ್ಮೀರ ಕೇಂದ್ರಾಡಳಿತ ಪ್ರದೇಶದ ಅನಂತ್‌ನಾಗ್ ಜಿಲ್ಲೆಯ ಒಂದು ಪಟ್ಟಣವಾಗಿದೆ.

ಇದು ಒಂದು ಪ್ರಮುಖ ಪ್ರವಾಸಿ ಸ್ಥಳವಾಗಿದೆ. ಮುಘಲರು ಅಭಿವೃದ್ಧಿಪಡಿಸಿದ ಮತ್ತು ತಾರಸಿ ಕಟ್ಟಲ್ಪಟ್ಟ ಉದ್ಯಾನದಿಂದ ಸುತ್ತುವರಿಯಲ್ಪಟ್ಟಿರುವ ಒಂದು ಪ್ರಾಚೀನ ಬುಗ್ಗೆಗೆ ಈ ಸ್ಥಳವು ಪ್ರಸಿದ್ಧವಾಗಿದೆ. ಉದ್ಯಾನದ ಮೇಲಿನ ಭಾಗವನ್ನು 'ಬಾಗ್-ಎ-ಬೇಗಂ ಆಬಾದ್' ಎಂದು ಕರೆಯುತ್ತಾರೆ. ಇದನ್ನು ಕ್ರಿ.ಶ. 1616 ರಲ್ಲಿ ಮಾಲಿಕಾ ನೂರ್ ಜೆಹಾನ್ ಬೇಗಂ ಅಭಿವೃದ್ಧಿಪಡಿಸಿದರು ಮತ್ತು ಸಾಹೀಬ್ ಆಬಾದ್ ಎಂದು ಪ್ರಖ್ಯಾತವಾಗಿದೆ. ಇದರಲ್ಲಿ ಒಂದು ತಾರ್ಕಿಕ ದೀಪದಿಂದ (ತೋಸ್‍ನಾಗ್) ಶಾಖವನ್ನು ಪಡೆಯುತ್ತಿರುವ ಹಮಾಮ್ (ನೀರಿನ ನಿಧಿ) ಇದೆ.

ಕಿರುಜಲಪಾತಗಳು ಮತ್ತು ಕಾರಂಜಿಗಳನ್ನು ಮುಘಲ್ ಚಕ್ರವರ್ತಿಗಳು ಸ್ಥಾಪಿಸಿದ್ದಾರೆ. ಉದ್ಯಾನದಲ್ಲಿ ನಿಂತಿರುವ ಮಸೀದಿಯನ್ನು ಮೊಘಲ್ ರಾಜಕುಮಾರ ದಾರಾ ಶಿಕ್ವಾ ನಿರ್ಮಿಸಿದನೆಂದು ನಂಬಲಾಗಿದೆ. ಅಛಬಲ್ ಒಂದು ಕಾಲದಲ್ಲಿ ಸಾಮ್ರಾಜ್ಞಿ ನೂರ್ ಜೆಹಾನ್‍ನ ಆನಂದದ ತಂಗುದಾಣವಾಗಿತ್ತು. ಟ್ರೌಟ್ ಮೊಟ್ಟೆದಾಣ ಕೂಡ ಹತ್ತಿರದಲ್ಲಿದೆ. ಅಛಬಲ್ ಅಛಬಲ್ ಉದ್ಯಾನವನ ಎಂದು ಕರೆಯಲ್ಪಡುವ ಒಂದು ಮುಘಲ್ ಉದ್ಯಾನದ ತಾಣವಾಗಿದೆ.

ಕಲ್ಹಣ ನ ರಾಜತರಂಗಿಣಿಯ ಪ್ರಕಾರ ಅಛಬಲ್‍ನ್ನು (ಸಂಸ್ಕೃತ ಅಕ್ಷವಾಲ) ಗೋನಂದೀಯ ರಾಜವಂಶದ ಅರಸ ಎರಡನೇ ನರನ ಮಗ ಅಕ್ಷನು ಸ್ಥಾಪಿಸಿದನು.

## ಉಲ್ಲೇಖಗಳು 
ವರ್ಗ:ಜಮ್ಮು ಮತ್ತು ಕಾಶ್ಮೀರ
ವರ್ಗ:ಪಟ್ಟಣಗಳು
ಜಿರೇನಿಯಮ್

thumb|*Geranium dissectum*
ಜಿರೇನಿಯಮ್ - ಜಿರೇನಿಯೇಸೀ ಕುಟುಂಬಕ್ಕೆ ಸೇರಿದ ಏಕವಾರ್ಷಿಕ ದ್ವೈವಾರ್ಷಿಕ ಹಾಗೂ ಬಹುವಾರ್ಷಿಕ ಮೂಲಿಕೆ ಸಸ್ಯ. ಅಲಂಕಾರ ಸಸ್ಯವೆಂದು ಪ್ರಸಿದ್ಧವಾಗಿದೆ.

ಇದನ್ನು ಅಂಚುಸಸ್ಯ, ಕಲ್ಲೇರಿ ಸಸ್ಯವಾಗಿ ಬೆಳೆಸಲಾಗುತ್ತದೆ. ಜಿರೇನಿಯಮ್ ಎಂಬ ಹೆಸರು ಇನ್ನೊಂದು ಸುಪ್ರಸಿದ್ಧ ಅಲಂಕಾರ ಸಸ್ಯವಾದ ಪೆಲಾರ್ಗೋನೀಯಮಿಗೂ ಅನ್ವಯವಾಗುತ್ತದೆ. ಇದು 8 - 45 ಸೆಂ.ಮೀ. ಎತ್ತರಕ್ಕೆ ಬೆಳೆಯುವ ಪುಟ್ಟಗಿಡ. ಎಲೆಗಳು ಸರಳ; ಪರ್ಯಾಯ ಇಲ್ಲವೆ ಅಭಿಮುಖ ಮಾದರಿಯಲ್ಲಿ ಜೋಡಣೆಗೊಂಡಿವೆ. ಎಲೆಯ ಅಲಗು ಹಸ್ತಾಕೃತಿಯ ಹಾಲೆಗಳಾಗಿ ವಿಭಾಗಗೊಂಡಿದೆ. ಹೂಗಳು ಕ್ರಮಬದ್ಧ ಹಾಗೂ ಸಮಾಂಗತ್ವವುಳ್ಳವು, ಮಧ್ಯಾರಂಭಿ ಇಲ್ಲವೆ ಸಿನ್‍ಸಿನಸ್ ಮಾದರಿಯ ಗೊಂಚಲುಗಳಲ್ಲಿ ಸಮಾವೇಶಗೊಂಡಿವೆ. ಪ್ರತಿ ಹೂವಿನಲ್ಲಿ 5 ಬಿಡಿ ಪುಷ್ಪ ಪತ್ರಗಳು, 5 ಬಿಡಿ ದಳಗಳು, 10 ಕೇಸರಗಳು, 5 ಕಾರ್ಪೆಲುಗಳುಳ್ಳ ಉಚ್ಚಸ್ಥಾನದ ಅಂಡಾಶಯ ಇವೆ. ಉದ್ದವಾದ ಶಲಾಕೆಯೂ ಅದರ ತುದಿಯಲ್ಲಿ 5 ಕವಲುಗಳ ಶಲಾಕಾಗ್ರವೂ ಉಂಟು. ಫಲ ಸಂಪುಟ ಮಾದರಿಯದು: ಸಂಪೂರ್ಣ ಬಲಿತ ಅನಂತರ ಒಣಗಿ ಒಡೆಯುತ್ತದೆ. ಹೀಗೆ ಕಾರ್ಪೆಲುಗಳು ಮೇಲಕ್ಕೆದ್ದುಕೊಳ್ಳುತ್ತವೆ.  
left|thumb|Geranium (cranesbill) flower
thumb|Floral diagram of a *Geranium* garden hybrid called ‘Ann Thomson’, showing 5 free sepals, 5 free petals, 10 free fertile stamens, and a superior ovary consisting of 5 merged carpels, with 5 style branches.
ಜಿರೋನಿಯಮನ್ನು ಬೀಜಗಳ ಮೂಲಕ ವೃದ್ಧಿಸಲಾಗುತ್ತದೆ. ಬೇರುತುಂಡುಗಳಿಂದಲೂ ಇದನ್ನು ಬೆಳೆಸಬಹುದು. ಉದ್ಯಾನಗಾರಿಕೆಯಲ್ಲಿ ಮುಖ್ಯವೆನಿಸಿದ ಪ್ರಭೇದಗಳು; ರಾಬರ್ಟಿಯಾನಮ್, ಮ್ಯಾಕ್ಯುಲೇಟಮ್, ಗ್ರ್ಯಾಂಡಿಫ್ಲೋರಮ್, ನೇಪಾಲೆನ್ಸ್, ಕಾಲಿನಮ್, ಎರಿಯೊಸ್ಟೆಮಾನ್, ಸ್ಯಾಂಗ್ವೀನಿಯಮ್, ಫ್ರೆಮಾಂಟಿಯೈ ಮತ್ತು ಆರ್ಮೀನಮ್.

## ಚಿತ್ರಸಂಪುಟ 

ಚಿತ್ರ:Pelargonium Flower 175816.jpg|Pink Wild Geranium
ಚಿತ್ರ:Wild Geranium (Geranium maculatum).jpg|*Geranium maculatum*
ಚಿತ್ರ:Illustration Geranium phaeum0.jpg|*Geranium phaeum* - from Thomé *Flora von Deutschland, Österreich und der Schweiz* 1885
ಚಿತ್ರ:Geranium platypetalum1.jpg|*Geranium platypetalum*
ಚಿತ್ರ:Geranium sanguineum0.jpg|*Geranium sanguineum*
ಚಿತ್ರ:Geranium pratense (Meadow Cranesbill).jpg|*Geranium pratense* (meadow cranesbill)
ಚಿತ್ರ:Geranium-robertianum(Samen).jpg|*Geranium robertianum* (herb robert)
ಚಿತ್ರ:GeraniumMaderense.jpg|*Geranium maderense*
ಚಿತ್ರ:Wildgeranium.jpg|*Geranium maculatum*
ಚಿತ್ರ:Starr 980718-1820 Geranium arboreum.jpg|*Geranium arboreum*
ಚಿತ್ರ:Płatek bodziszka.jpg|Geranium petal under the microscope

ವರ್ಗ:ಸಸ್ಯಶಾಸ್ತ್ರ
ವರ್ಗ:ಸಸ್ಯಗಳು
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಜಿಲಿಂಗ್ಹ್ಯಮ್

ಜಿಲಿಂಗ್‍ಹ್ಯಮ್  - ಆಗ್ನೇಯ ಇಂಗ್ಲೆಂಡಿನ ಕೆಂಟ್ ಕೌಂಟಿಯಲ್ಲಿರುವ ಪೌರ ಸಂಸ್ಥೆಯುಳ್ಳ ಒಂದು ಸ್ಥಳ; ಮೆಡ್‍ವೇ ನದಿಯ ದಡದ ಮೇಲಿರುವ ಮೂರು ಪಟ್ಟಣಗಳಲ್ಲಿ ಒಂದು. ಲಂಡನಿಗೆ ಪೂರ್ವ-ಆಗ್ನೇಯ ದಿಕ್ಕಿನಲ್ಲಿ 48 ಕಿ.ಮೀ. ದೂರದಲ್ಲಿದೆ. ಜನಸಂಖ್ಯೆ 86,714 (1971). 
ಇಲ್ಲಿಯ ಜನಸಂಖ್ಯೆ ಕೈಗಾರಿಕಾಪ್ರಧಾನವಾದ್ದು. ಹಡಗುಕಟ್ಟೆಯಲ್ಲಿ ಜನರು ಹೆಚ್ಚು ಸಂಖ್ಯೆಯಲ್ಲಿ ಉದ್ಯೋಗನಿರತರಾಗಿದ್ದಾರೆ. ಸ್ಥಳೀಯ ಸೇವಾ ಸಂಸ್ಥೆಗಳೂ ಹಲವರಿಗೆ ಉದ್ಯೋಗ ಒದಗಿಸಿವೆ. ಇಲ್ಲಿ ಹಲವು ಸಣ್ಣ ಕೈಗಾರಿಕೆಗಳೂ ಉಂಟು. ಇಟ್ಟಿಗೆ ಮತ್ತು ಸಿಮೆಂಟ್ ಕೆಲಸಗಳಿಗೂ ಇದು ಪ್ರಸಿದ್ಧ.

## ಇತಿಹಾಸ, ಸ್ಮಾರಕಗಳು 
ಇಲ್ಲಿಯ ಸೇಂಟ್ ಮೇರಿ ಮಾಗ್ಡಲಿನ್ ಚರ್ಚು ಪ್ರಾಚೀನವಾದ್ದು. ಜಿಲಿಂಗ್‍ಹ್ಯಮ್‍ನಲ್ಲಿ ಹಿಂದೆ ಕ್ಯಾಂಟರ್‍ಬರಿಯ ಆರ್ಚ್‍ಬಿಷಪರ ಅರಮನೆ ಇತ್ತು. ವಾಸ್ತುಶಿಲ್ಪ ಮತ್ತು ಮತೀಯ ದೃಷ್ಟಿಯಿಂದ ಒಮ್ಮೆ ಪ್ರಮುಖವಾಗಿದ್ದದ್ದು ಜೆಜರೀಲ್ ಗೋಪುರ. ಜೆಜರೀಲೈಟರ (ಪುರಾತನ ಪ್ಯಾಲನ್ಟೈನಿನ ಜೆಜರೀಲ್ ಪಟ್ಟಣದವರು) ದೇಗುಲವಾಗಿ 1885ರಲ್ಲಿ ಇದರ ನಿರ್ಮಾಣ ಆರಂಭವಾಯಿತು. ಹಣ ಸಾಲದೆ ಬಂದಾಗ 1889ರಲ್ಲಿ ಇದರ ನಿರ್ಮಾಣಕಾರ್ಯ ನಿಂತಿತು. ಕೈಗಾರಿಕಾ ವಿಸ್ತರಣೆಗೆ ಸ್ಥಳ ಒದಗಿಸಲು (1960) ಇದನ್ನು ಒಡೆದುಹಾಕಲಾಯಿತು. ಈ ನಗರದ ಒಂದು ಭಾಗವಾದ ಚತಾಮ್ ಹಡಗುಕಟ್ಟೆಯ ನಿರ್ಮಾಣಕ್ಕೆ ಮುಂಚೆ ಇದು ಪ್ರಾಚೀನ ಹಕ್ಕುಗಳಿಂದ ಕೂಡಿದ ಹೇಸ್ಟೀಂಗ್ಸ್ ಬಂದರಿನ ಒಂದು ಭಾಗವಾಗಿತ್ತು. ಬ್ರಿಟನ್ನು ಸ್ಪೇನಿನ ಆರ್ಮೇಡ ಯುದ್ಧನೌಕಾವ್ಯೂಹವನ್ನು ಸೋಲಿಸಿದಾಗ ಆ ಕಾರ್ಯಾಚರಣೆಯಲ್ಲಿ ಫ್ರಾನ್ಸಿಸ್ ಡ್ರೇಕನ ನಾಯಕತ್ವದಲ್ಲಿ ಜಿಲಿಂಗ್‍ಹ್ಯಮ್‍ನ ನಾವಿಕನಾದ ವಿಲ್ ಅಡಮ್ಸನೂ ಭಾಗವಹಿಸಿದ್ದ. ಜಪಾನಿಗೆ ಹೋದ ಪ್ರಥಮ ಇಂಗ್ಲಿಷನೀತ. ಇವನು ಅಲ್ಲೇ 1620ರಲ್ಲಿ ಮರಣಹೊಂದಿದ. ಜಿಲಿಂಗ್‍ಹ್ಯಮ್‍ನಲ್ಲಿ ಇವನ ಸ್ಮಾರಕ ಒಂದು ಇದೆ. 1929ರಲ್ಲಿ ಈ ಪಟ್ಟಣದ ಎಲ್ಲೆಯನ್ನು ವಿಸ್ತರಿಸಲಾಯಿತು. 

ವರ್ಗ:ಇಂಗ್ಲೆಂಡ್
ವರ್ಗ:ಇಂಗ್ಲೆಂಡಿನ ಇತಿಹಾಸ
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಜಿರೋಸಿಯ

ಜಿರೋಸಿಯ - ಪ್ರಾಚೀನ ಗ್ರೀಸಿನ ಸ್ಪಾರ್ಟ ನಗರ ರಾಜ್ಯದ ಹಿರಿಯರ ಸಮಿತಿ. ಇದು ದೊರೆಗಳಿಗೆ ಸಲಹೆ ನೀಡುವ ಶ್ರೀಮಂತರ ಸಮಿತಿಯಾಗಿ ಆರಂಭವಾದರೂ ಸ್ವಲ್ಪ ಕಾಲದಲ್ಲಿ ಇದರ ಕಾರ್ಯಭಾರಗಳನ್ನು ನಿರ್ದೇಶಿಸಲಾಯಿತು. ಇದರ ಸದಸ್ಯರ ಸಂಖ್ಯೆ ಇಬ್ಬರು ದೊರೆಗಳೂ ಸೇರಿ 30 ಆಗಿರತಕ್ಕದ್ದೆಂದು ನಿಗದಿಯಾಯಿತು. ಸದಸ್ಯರಿಗಿರಬೇಕಾಗಿದ್ದ ಕನಿಷ್ಠ ವಯಸ್ಸು 60. ಅಭಿಜಾತ ಕಾಲದಲ್ಲಿ ಎಫಾರ್‍ಗಳು (ಅತ್ಯುನ್ನತ ನ್ಯಾಯಾಧೀಶರು) ಇದರ ಅಧಿವೇಶನಗಳಲ್ಲಿರುತ್ತಿದ್ದರು. ಬಹುಶಃ ಅವರೇ ಅಗ್ರಾಸನ ವಹಿಸುತ್ತಿದ್ದರು. ಸದಸ್ಯತ್ವ ಅಜೀವವಾಗಿತ್ತು. ಯಾವುದಾದರೂ ಸ್ಥಾನ ತೆರವಾದಾಗ ಜನಗಳ ಸಭೆಯೇ ಆ ಸ್ಥಾನಕ್ಕೆ ಆಯ್ಕೆ ನಡಸುತ್ತಿತ್ತು. ಸಭೆಯಲ್ಲಿ ಮಂಡಿಸಬೇಕಾದ ಕಲಾಪಗಳನ್ನು ಸಮಿತಿಯೇ ನಿರ್ಧರಿಸುತ್ತಿತ್ತು. ಆದರೆ ಜನಸಭೆ ಯಾವುದೇ ವಿಚಾರದಲ್ಲಿ ಅಸಮರ್ಪಕವಾದ ತೀರ್ಮಾನ ಕೈಗೊಂಡಾಗ ಅದನ್ನು ತಳ್ಳಿಡಲು ಸಮಿತಿಗೆ ಅಧಿಕಾರವಿತ್ತೆಂದೂ ಹೇಳಲಾಗಿದೆ. ಮುಖ್ಯ ವಿಷಯಗಳನ್ನು ಕುರಿತ ನಿರ್ಣಯ ಮಾಡುತ್ತಿದ್ದದ್ದು ಸಭೆಯೇ.		

ಸಮಿತಿಗೆ ವ್ಯಾಪಕವಾದ ನ್ಯಾಯಾಧಿಕಾರವಿತ್ತು. ಮರಣದಂಡನೆ ಅಥವಾ ಗಡೀಪಾರು ಶಿಕ್ಷೆ ವಿಧಿಸಬಲ್ಲ ಅಧಿಕಾರ ಇದ್ದದ್ದು ಈ ನ್ಯಾಯಾಲಯಕ್ಕೆ ಮಾತ್ರ. ಒಬ್ಬ ದೊರೆಯನ್ನು ಕುರಿತ ವಿಚಾರಣೆ ನಡೆಸಬೇಕಾದರೆ ಇಡೀ ಸಮಿತಿಯ ಸದಸ್ಯರೂ ಎಫಾರ್‍ಗಳೂ ಉಳಿದೊಬ್ಬ ದೊರೆಯೂ ಸೇರುತ್ತಿದ್ದರು. ಈ ವಿಚಾರವೂ ತೀರ್ಮಾನಕ್ಕಾಗಿ ಒಮ್ಮೊಮ್ಮೆ ಜನಸಭೆಗೆ ಹೋಗುತ್ತಿದ್ದದ್ದುಂಟು. ಸಮಿತಿಗಳನ್ನು ವಾರ್ಷಿಕವಾಗಿ ಆಯ್ಕೆ ಮಾಡುವುದು ಅಭಿಜಾತ ಗ್ರೀಸಿನ ಪದ್ಧತಿಯಾಗಿತ್ತು. ಆ ಸಮಿತಿಗಳು ಅಧಿಕಾರದಲ್ಲಿದ್ದಾಗ ತಮ್ಮ ಕೃತಿಗಳಿಗೆ ಉತ್ತರವಾದಿಗಳಾಗಿರಬೇಕಾಗಿತ್ತು. ಜಿರೋಸಿಯದ ಅಧಿಕಾರವೂ ಪ್ರಭಾವವೂ ಸ್ಪಾರ್ಟನ್ ಸಂವಿಧಾನದ ವೈಚಿತ್ರ್ಯಗಳೆನ್ನಬಹುದು.

ವರ್ಗ:ಇತಿಹಾಸ
ವರ್ಗ:ಗ್ರೀಕ್ ಇತಿಹಾಸ
ಜೀನಂಗಿ

ಜೀನಂಗಿ -ಲೆಗ್ಯೂಮಿನೋಸೀ ಕುಟುಂಬಕ್ಕೆ ಸೇರಿದ ಒಂದು ಪೊದೆಸಸ್ಯ. ಸೆಸ್ಬೇನಿಯ ಈಜಿಪ್ಟಿಯಾಕ ಇದರ ಶಾಸ್ತ್ರೀಯ ನಾಮ. ಅರಿಸಿನ ಜೀನಂಗಿ ಪರ್ಯಾಯನಾಮ. ಉಷ್ಣದೇಶಗಳ ಮೂಲನಿವಾಸಿಯಾದ ಇದು ಶ್ರೀಲಂಕಾ, ಭಾರತ, ಥಾಯ್ಲೆಂಡುಗಳಲ್ಲಿ ಹೇರಳವಾಗಿ ಬೆಳೆಯುತ್ತದೆ.

ಇದೊಂದು ಮೃದುಕಾಂಡದ ಪೊದೆ, ತೇವವಿರುವ ಸ್ಥಳಗಳಲ್ಲಿ ಚೆನ್ನಾಗಿ ಬೆಳೆಯುತ್ತದೆ. ಇದರ ಎತ್ತರ ಸುಮಾರು 3 ಮೀ. ಎಲೆಗಳು ಏಕಪಿಚ್ಛಕ ಮಾದರಿಯವು. ಪರ್ಯಾಯ ಮಾದರಿಯಲ್ಲಿ ಜೋಡಣೆಗೊಂಡಿವೆ. ಒಂದೊಂದು ಎಲೆಯಲ್ಲೂ 10-20 ಜೊತೆ ಕಿರುಪತ್ರಗಳಿವೆ. ಹೂಗಳು ಎಲೆಗಳ ಕಂಕುಳಲ್ಲಿ ರೆಸೀಮ್ ಮಾದರಿಯ ಗೊಂಚಗಳಲ್ಲಿ ಸಮಾವೇಶಗೊಂಡಿವೆ. ಹೂಗಳ ಬಣ್ಣ ಹಳದಿ. ಫಲ ಪಾಡ್ ಮಾದರಿಯದು; 15 - 25 ಸೆಂ.ಮೀ. ಉದ್ದ ಇದೆ.
ಜೀನಂಗಿಯನ್ನು ಬೀಜಗಳಿಂದ ವೃದ್ಧಿಸಲಾಗುತ್ತದೆ. ಜೀನಂಗಿಗೆ ಹಲವಾರು ಉಪಯೋಗಗಳುಂಟು. ಇದರ ಮರದ ತಿರುಳಿನಿಂದ ಮೀನುಗಾರರು ತೇಲುವ ಚಂಡನ್ನು ಮಾಡಿಕೊಳ್ಳುತ್ತಾರೆ. ಮರದ ತಿರುಳಿನಿಂದ ಬಂದೂಕುಗಳಲ್ಲಿ ಉಪಯೋಗಿಸುವ ಇದ್ದಿಲು ಪುಡಿಯನ್ನು ಮಾಡುತ್ತಿದ್ದರು. ತೊಗಟೆಯಿಂದ ಪಡೆಯುವ ನಾರಿನಿಂದ ಹಗ್ಗ ಮಾಡುವುದಿದೆ. ಇದರ ಎಲೆ ಮತ್ತು ಬೀಜಗಳಿಗೆ ಔಷಧೀಯ ಗುಣಗಳಿವೆ. ಬೀಜಗಳನ್ನು ಪ್ರಚೋದಕಗಳಾಗಿ ಉಪಯೋಗಿಸುತ್ತಾರೆ. ಎಲೆಗಳನ್ನು ಅರೆದು ಕರುಗಳಿಗೆ ಸಂಧಿವಾತದ ಬಾವುಗಳಿಗೆ ಬೆಚ್ಚಾರವಾಗಿ ಬಳಸಲಾಗುತ್ತದೆ. ಎಲೆಗಳ ರಸ ಜಂತುನಾಶಕವೆಂದು ಹೆಸರಾಗಿದೆ. ಬೇರಿನ ಕಣಕ ಚೇಳು ಕಡಿತಕ್ಕೆ ಉತ್ತಮ ಔಷಧಿ. ಜೀನಂಗಿಯ ಎಳೆಚಿಗುರು ಕುರಿಮೇಕೆಗಳಿಗೆ ಅಚ್ಚು ಮೆಚ್ಚಿನ ಮೇವು. ವೀಳೆಯದೆಲೆ, ಅಡಕೆ, ಬಾಳೆ ತೋಟಗಳಲ್ಲಿ ನೆರಳಿಗಾಗಿ ಜೀನಂಗಿ ಗಿಡವನ್ನು ಬೆಳೆಸುವುದೂ ಉಂಟು.ಅಗಸೆ (ಸೆಸ್ಬೇನಿಯ ಗ್ರ್ಯಾಂಡಿಪ್ಲೋರ), ಮುಳ್ಳು ಜೀನಂಗಿ (ಸೆ.ಅಕ್ಯೂಲಿಯೇಟ), ಕರೀಜೀನಂಗಿ (ಸೆ.ಪ್ಯಾಲುಡೋಸ) ಮುಂತಾದವಕ್ಕೆ ಇದು ಹತ್ತಿರ ಸಂಬಂಧಿ.

ವರ್ಗ:ಸಸ್ಯಗಳು
ವರ್ಗ:ಸಸ್ಯಶಾಸ್ತ್ರ
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಜುಲೈ ಕ್ರಾಂತಿ

ಜುಲೈ ಕ್ರಾಂತಿ -	1830ರ ಜುಲೈ 28ರಿಂದ ಮೂರು ದಿವಸಗಳ ಕಾಲ ಹತ್ತನೆಯ ಚಾರ್ಲ್ಸ್ ನ ನಿರಂಕುಶ ಪ್ರಭುತ್ವದ ವಿರುದ್ಧ  ಫ್ರಾನ್ಸಿನ ಪ್ಯಾರಿಸಿನಲ್ಲಿ ನಡೆದ ಕ್ರಾಂತಿ.

ಹತ್ತನೆಯ ಚಾರ್ಲ್ಸ್  ಸಂಸದೀಯ ಸಂಸ್ಥೆಗಳಿಗೆ ಅನುಗುಣವಾಗಿ ರಾಜ್ಯವಾಳುವುದಾಗಿ ಹೇಳಿ ತನ್ನ ಆಳ್ವಿಕೆಯನ್ನು ಪ್ರಾರಂಭಿಸಿದ (1824). ಆದರೆ ಅವನು ಅತ್ಯಲ್ಪ ಕಾಲದಲ್ಲೇ ಜನರ ಪ್ರೀತಿವಿಶ್ವಾಸಗಳನ್ನು ಕಳೆದುಕೊಂಡ. 1830ರ ಜುಲೈ 26ರಂದು ಅವನು ಸುಗ್ರೀವಾಜ್ಞೆಗಳನ್ನು ಹೊರಡಿಸಿದ. ಪತ್ರಿಕಾಸ್ವಾತಂತ್ರ್ಯದ ನಿರ್ಬಂಧ, ಸಂಸತ್ತಿನ ವಿಸರ್ಜನೆ, ಶಾಸಕರ ಅಧಿಕಾರಾವಧಿಯನ್ನು ಏಳು ವರ್ಷದಿಂದ ಐದು ವರ್ಷಕ್ಕೆ ಮೊಟಕುಗೊಳಿಸಿದ್ದು, ಮುಕ್ಕಾಲುವಾಸಿ ಮತದಾರರನ್ನು ಮತದಾನದ ಹಕ್ಕಿನಿಂದ ದೂರ ಮಾಡಿದ್ದು ಮತ್ತು ಸೆಪ್ಟೆಂಬರಿನಲ್ಲಿ ಹೊಸ ಚುನಾವಣೆ ಮಾಡಲು ಆಜ್ಞೆ ನೀಡಿದ್ದು-ಇವು ಈ ಸುಗ್ರೀವಾಜ್ಞೆಗಳ ವಿಷಯ. ಈ ಆಜ್ಞೆಗಳಿಂದ ಪ್ರಜೆಗಳು ರೊಚ್ಚಿಗೆದ್ದು ನಿರಂಕುಶಪ್ರಭುತ್ವವನ್ನು ಕೊನೆಗಾಣಿಸಲು ಚಳವಳಿ ಹೂಡಿದರು.

1830 ಜುಲೈ 27-28ರ ರಾತ್ರಿ ಚಳವಳಿಗೆ ಸನ್ನದ್ಧರಾದ ಪ್ಯಾರಿಸಿನ ಪ್ರಜೆಗಳು ಚಳವಳಿ ಆರಂಭಿಸಿದರು. ಅವರು ಪ್ರಜಾಪ್ರಭುತ್ವ ಸಂವಿಧಾನ ಬೇಕೆಂದು ರಸ್ತೆಯಲ್ಲಿ ಸೇರಿ ಘೋಷಣೆಗಳನ್ನು ಕೂಗಲಾರಂಭಿಸಿದರು. ಈ ಚಳವಳಿಯಲ್ಲಿ ಮಧ್ಯಮ ವರ್ಗದ ಜನ ಮತ್ತು ಕಾರ್ಮಿಕರು ಹೆಚ್ಚಾಗಿ ಭಾಗವಹಿಸಿದ್ದರು. ಬಹು ಬೇಗ ಪ್ರದರ್ಶನಗಳು ಹಿಂಸೆಯ ಸ್ವರೂಪವನ್ನು ತಳೆದುವು. ಕ್ರಾಂತಿಕಾರರು ಹಿಂದಿನ ಬಿಳಿಯ ಧ್ವಜಕ್ಕೆ ಬದಲಾಗಿ ತ್ರಿವರ್ಣ ಧ್ವಜವನ್ನು ಹಿಡಿದು ಅದೇ ರಾಷ್ಟ್ರದ ನಿಜವಾದ ಲಾಂಛನವೆಂದು ಘೋಷಿಸಿದರು. ಚಳವಳಿಯಲ್ಲಿ ಸುಮಾರು ಹತ್ತು ಸಾವಿರ ಜನ ಭಾಗವಹಿಸಿದ್ದರು. ಸುಮಾರು ಹದಿನಾಲ್ಕು ಸಾವಿರ ಸೈನಿಕರನ್ನು ಪ್ಯಾರಿಸಿನಲ್ಲಿ ಇಡಲಾಗಿತ್ತಾದರೂ ಪ್ಯಾರಿಸಿನ ರಸ್ತೆಗಳು ಇಕ್ಕಟ್ಟಾಗಿ ಅಂಕುಡೊಂಕಾಗಿದ್ದುದರಿಂದ ದಂಗೆಯನ್ನು ಅಡಗಿಸುವುದು ಕಷ್ಟವಾಯಿತು. ಕೊನೆಗೆ ರಾಜ ವಿರೋಧಿಗಳೊಡನೆ ರಾಜಿ ಮಾಡಿಕೊಳ್ಳಲು ಪಟ್ಟ ಪ್ರಯತ್ನ ವಿಫಲವಾಯಿತು. ಜುಲೈ 31ರಂದು ಚಾರ್ಲ್ಸ್  ತನ್ನ 9 ವರ್ಷದ ಮೊಮ್ಮಗನಿಗೆ ಸಿಂಹಾಸನ ಬಿಟ್ಟುಕೊಟ್ಟು ಇಂಗ್ಲೆಂಡಿಗೆ ಸಂಸಾರ ಸಮೇತ ಓಡಿಹೋದ.

ನಿರಂಕುಶ ಪ್ರಭುತ್ವದ ವಿರುದ್ಧ ದಂಗೆ ಎದ್ದಿದ್ದ ಜನ ಪ್ರಜಾಪ್ರಭುತ್ವ ಬೇಕೆಂದು ಇಚ್ಛಿಸಿದರು. ಆದರೆ ಕೆಲವು ಪತ್ರಿಕೋದ್ಯಮಿಗಳು ಮತ್ತು ಪ್ಯಾರಿಸಿನ ಬಹು ಸಂಖ್ಯೆಯ ಪ್ರಜೆಗಳು ಸೇರಿ ಲೂಯಿ ಫಿಲಿಪನನ್ನು ಸಿಂಹಾಸನಕ್ಕೆ ಏರಿಸಿದರು. ಈತ ಸಂವಿಧಾನಬದ್ಧವಾಗಿ ರಾಜ್ಯವಾಳಲು ಪ್ರಾರಂಭಿಸಿ, ಕ್ರಾಂತಿಯ ಉದ್ದೇಶವನ್ನು ಅಲಕ್ಷಿಸದೆ, ಜನತೆಯ ವಿಶ್ವಾಸ ಗಳಿಸಲು ಪ್ರಯತ್ನಿಸಿದ.

## ಜಾಗತಿಕ ಪರಿಣಾಮ 
ಜುಲೈ ಕ್ರಾಂತಿ ಫ್ರಾನ್ಸಿನ ಇತಿಹಾಸದಲ್ಲಿ ಅತ್ಯಂತ ಮಹತ್ತ್ವ ಉಳ್ಳದ್ದು. ಇದು ಮಧ್ಯಮ ವರ್ಗದ ಜನರ ಕ್ರಾಂತಿ. ಕ್ರಾಂತಿಯ ಪರಿಣಾಮ ಯೂರೋಪಿನಾದ್ಯಂತ ಹರಡಿತು. ಯೂರೋಪಿನ ರಾಜರಿಗೆ ಇದು ಆತಂಕಕಾರಿಯಾಯಿತು. ಒಟ್ಟಿನಲ್ಲಿ ಇದರಿಂದ ನಿರಂಕುಶ ಪ್ರಭುತ್ವಕ್ಕೆ ಭಾರಿ ಪೆಟ್ಟಾಯಿತು. ರಾಜ ಪ್ರಜೆಗಳ ಆಶಯದಂತೆ (ಪ್ರಜಾಪ್ರತಿನಿಧಿಯಂತೆ) ಆಳಬೇಕೇ ವಿನಾ ತನ್ನ ಸ್ಥಾನ ದೈವದತ್ತವಾಗಿ ಬಂದ ಹಕ್ಕು ಎಂದು ತಿಳಿಯಬಾರದು ಎಂಬುದನ್ನು ಜನರು ಕ್ರಾಂತಿಯ ಮೂಲಕ ರಾಜರಿಗೆ ಮನವರಿಕೆ ಮಾಡಿಕೊಟ್ಟರು.

ವರ್ಗ:ಇತಿಹಾಸ
ವರ್ಗ:ಫ್ರಾನ್ಸ್‌ನ ಇತಿಹಾಸ
ದಿವ್ಯಾ ಉರುಡುಗ

ದಿವ್ಯಾ ಉರುಡುಗ ಅವರು ಕನ್ನಡ ಧಾರಾವಾಹಿ ಮತ್ತು ಚಲನಚಿತ್ರ ನಟಿ. ಇವರು ಬಿಗ್ ಬಾಸ್ ಎಂಟರ ಟಾಪ್-೩ ಸ್ಪರ್ಧಿಗಳಲ್ಲಿ ಒಬ್ಬರು

## ದಿವ್ಯಾ ಅವರ ಜೀವನ
೨೦೧೩ರಲ್ಲಿ "ಚಿಟ್ಟೆ ಹೆಜ್ಜೆ"  ಧಾರಾವಾಹಿಯ ಮೂಲಕ ಕಿರುತೆರೆಯನ್ನು ಪ್ರವೇಶಿಸಿದ ದಿವ್ಯಾ ಉರುಡುಗ ಅವರು ೨೦೧೭ರಲ್ಲಿ ತೆರೆಕಂಡ ಚಲನಚಿತ್ರ "ಹುಲಿರಾಯ" ಮೂಲಕ ಬೆಳ್ಳಿತೆರೆಯನ್ನು ಪ್ರವೇಶಿಸಿದರು. ಅವರು  ೨೦೧೫ರಲ್ಲಿ ಸ್ಟಾರ್ ಸುವರ್ಣ ವಾಹಿನಿಯ "ಅಂಬಾರಿ" ಮತ್ತು "ಖುಷಿ" ಧಾರಾವಾಹಿಗಳಲ್ಲಿ ಮತ್ತು ೨೦೧೬ರಲ್ಲಿ "ಓಂ ಶಕ್ತಿ, ಓಂ ಶಾಂತಿ" ಧಾರಾವಾಹಿಯಲ್ಲಿ ಅಭಿನಯಿಸಿದ್ದಾರೆ.  

## ದಿವ್ಯಾ ಉರುಡುಗ ಅವರ ಚಲನಚಿತ್ರಗಳು
## ದಿವ್ಯಾ ಉರುಡುಗ ಮತ್ತು ಬಿಗ್ ಬಾಸ್ ಎಂಟು
ದಿವ್ಯಾ ಉರುಡುಗ ಅವರು ಕನ್ನಡದ ಕಲರ್ಸ್ ಕನ್ನಡ ವಾಹಿನಿಯ ಬಿಗ್ ಬಾಸ್ ರಿಯಾಲಿಟಿ ಶೋನ ಎಂಟನೇ ಅವತರಣಿಕೆಯಲ್ಲಿ ಭಾಗವಹಿಸಿದ್ದರು. ಇದರಲ್ಲಿ ಇವರು ಬಿಗ್ ಬಾಸ್ ನೀಡುತ್ತಿದ್ದ ಸವಾಲುಗಳನ್ನು ಎದುರಿಸುತ್ತಿದ್ದ ರೀತಿ   ಮತ್ತು ಅಂತರಾಷ್ಟ್ರೀಯ ಬೈಕ್ ರೇಸರ್ ಅರವಿಂದ್ ಕೆ.ಪಿ ಅವರ ನಡುವಿನ ಸ್ನೇಹದಿಂದ ಪ್ರಖ್ಯಾತರಾಗಿದ್ದರು

## ಉಲ್ಲೇಖಗಳು 
## ಬಾಹ್ಯ ಕೊಂಡಿಗಳು
* 

ವರ್ಗ:ಕನ್ನಡ ಚಲನಚಿತ್ರ ನಟಿಯರು
ವರ್ಗ:ಕನ್ನಡ ಚಲನಚಿತ್ರ ನಿರ್ದೇಶಕರು
ವರ್ಗ:ವಿಕಿ ಲವ್ಸ್ ವಿಮೆನ್ ದಕ್ಷಿಣ ಏಷ್ಯಾ ಸ್ಪರ್ಧೆಗೆ ಬರೆದ ಲೇಖನ
ಫರ್ಸನ್ (ಆಹಾರ)

**ಫರ್ಸನ್** ಅಥವಾ ಫಾರ್ಸೆಯು ಭಾರತೀಯ ಉಪಖಂಡದಿಂದ ಹುಟ್ಟಿದ ಉಪ್ಪು ತಿಂಡಿಗಳನ್ನು ಸೂಚಿಸುತ್ತದೆ. ಫರ್ಸನ್‌ಗಳು ಗುಜರಾತಿ ಪಾಕರೀತಿ, ಮರಾಠಿ ಪಾಕರೀತಿ ಮತ್ತು ಸಿಂಧಿ ಪಾಕರೀತಿಯಲ್ಲಿ ಬಹುಮುಖ್ಯ ಭಾಗವಾಗಿದೆ, ಅವುಗಳಲ್ಲಿ ವಿಶೇಷ ಸಂದರ್ಭಗಳಲ್ಲಿ ಮತ್ತು ಅತಿಥಿಗಳನ್ನು ಸ್ವೀಕರಿಸುವುದಕ್ಕಾಗಿ ಅವುಗಳನ್ನು ವೈವಿಧ್ಯಮಯವಾಗಿ ತಯಾರಿಸಲಾಗುತ್ತದೆ ಮತ್ತು ಚಹಾದೊಂದಿಗೆ ಸವಿಯಲಾಗುತ್ತದೆ. ಗುಜರಾತಿ ಮತ್ತು ರಾಜಸ್ಥಾನಿ ವ್ಯಾಪಾರಿಗಳ ಅ೦ತಪ್ರವಾಹ ಮತ್ತು ಮುಂಬೈನಲ್ಲಿ ಸಿಂಧಿಗಳ ವಲಸೆಯಿಂದಾಗಿ ಫರ್ಸನ್ ಭಾರತದ ಉಳಿದ ಭಾಗಗಳಲ್ಲಿ ವಿಶೇಷವಾಗಿ ಮಹಾರಾಷ್ಟ್ರದಲ್ಲಿ ಕಂಡುಬರುತ್ತದೆ..

* ಧೋಕ್ಲಾ
* ಫಾಫ್ಡಾ
* ಖಮಾನ್
* ಚೆವ್ಡೊ (ಬಾಂಬೆ ಮಿಕ್ಸ್)
* ಚಕ್ರಿ
* ಭಾಜಿಯಾ
* ಖಾಂಡ್ವಿ
* ಮೆಂಡು ವಡಾ
* ಪತ್ರಾಸ್, ಪತರ್ವೇಲಿಯಾ
* ಗಥಿಯಾ
* ಮಥಿಯಾ
* ವನ್ವಾ
* ಹ್ಯಾಂಡ್ವೋ
* ಆಲೂ ಸೇವ್ 
* ಬೇಸನ್ ಸೇವ್
* ಧೆಬ್ರಾ
* ಗೋಟ 
* ಭಕರವಾಡಿ
* ಮಸಾಲಾ ಪುರಿ

## ಇತಿಹಾಸ
ಭಾರತ ಅವಿಭಜಿತವಾಗಿದ್ದಾಗ, ಸಿಂಧ್ ರಾಜ್ಯವು ಬಾಂಬೆ ಪ್ರೆಸಿಡೆನ್ಸಿಯ ಅಡಿಯಲ್ಲಿತ್ತು ಮತ್ತು ಇದನ್ನು ಬಾಂಬೆ ಮತ್ತು ಸಿಂಧ್ ಎಂದು ಕರೆಯಲಾಗಿತ್ತು. ಗುಜರಾತ್, ರಾಜಸ್ಥಾನ ಮತ್ತು ಬಾಂಬೆಯೊಂದಿಗಿನ ರಾಜಕೀಯ ಸಂಬಂಧಗಳ ಸಾಮೀಪ್ಯದಿಂದಾಗಿ, ಇದು ಇದೇ ಪಾಕರೀತಿಯ ಸಂಪ್ರದಾಯಗಳನ್ನು ಹಂಚಿಕೊಂಡಿತು. ಗುಜರಾತಿ ಪಾಕರೀತಿಯಲ್ಲಿ ಫರ್ಸನ್ ಅನ್ನು ಹೆಚ್ಚು ಅಳವಡಿಸಿಕೊಂಡಿದ್ದರೂ ಅದರ ಮೂಲ ಒಂದೇ ಆಗಿದೆ. ಉಲ್ಲಾಸನಗರದ ಸಿಂಧಿಗಳು ಈ ಸಂಪ್ರದಾಯವನ್ನು ಬೆಸನ್ ಪಾಪ್ಡಿ, ಸೇವ್ ದಾಲ್ ಸ್ಯಾಂಡ್‌ವಿಚ್, ದಹಿ ಸೇವ್ ಪುರಿ ಮುಂತಾದ ಕೆಲವು ವಿಶೇಷ ಭಕ್ಷ್ಯಗಳ ರೂಪದಲ್ಲಿ ಸಂರಕ್ಷಿಸಿದ್ದಾರೆ..

## ಭಾರತ
ನಮ್ಕೀನ್ ಮತ್ತು ತಿಂಡಿಗಳನ್ನು ತಿನ್ನುವುದು ಭಾರತದಲ್ಲಿ ಬಹಳ ಹಳೆಯ ಅಭ್ಯಾಸವಾಗಿದೆ. ತಿಂಡಿಗಳ ಇತಿಹಾಸದಂತೆ ಸುಮಾರು ನಲವತ್ತು ವರ್ಷಗಳ ಹಿಂದಿನವರೆಗೂ ಮಾರುಕಟ್ಟೆಯಲ್ಲಿ ಕೇವಲ 2-3 ವಿಧದ ನಮ್ಕೀನ್ಗಳು ಮಾತ್ರ ಲಭ್ಯವಿತ್ತು ಎಂದು ತೋರಿಸುತ್ತದೆ. ಆದರೆ 80 ರ ದಶಕದ ಮಧ್ಯಕಾಲದ ನಂತರ, ಪ್ರಭೇದಗಳು ಅದ್ಭುತವಾಗಿ ಅಭಿವೃದ್ಧಿಗೊಂಡವು ಮತ್ತು ಟ್ರಿಪಲ್-ಲೇಯರ್ ಪೌಚ್ ಪ್ಯಾಕಿಂಗ್ ಆರು-ಹನ್ನೆರಡು ತಿಂಗಳುಗಳವರೆಗೆ ಉತ್ಪನ್ನಗಳ ಶೆಲ್ಫ್ ಜೀವನವನ್ನು ಹೆಚ್ಚಿಸುವ ಮೂಲಕ ವರ್ಗವನ್ನು ಅಭಿವೃದ್ಧಿಪಡಿಸುವಲ್ಲಿ ಪ್ರಮುಖ ಪಾತ್ರವನ್ನು/ ಅಂಶವನ್ನು ವಹಿಸಲು ಪ್ರಾರಂಭಿಸಿತು. ಇಂದು, ಭಾರತದಲ್ಲಿ ಸುಮಾರು 1,000 ತಿಂಡಿ ವಿಧಗಳನ್ನು ವಿವಿಧ ರುಚಿಗಳು, ರೂಪಗಳು, ಟೆಕಶ್ಚರ್‌ಗಳು, ಪರಿಮಳಗಳು, ಬೇಸ್‌ಗಳು, ಗಾತ್ರಗಳು, ಆಕಾರಗಳು ಮತ್ತು ಫಿಲ್ಲಿಂಗ್ಗಳೊಂದಿಗೆ ಮಾರಾಟ ಮಾಡಲಾಗುತ್ತದೆ. ಅದಲ್ಲದೆ, ಇಂದು ನಮ್ಮ ದೇಶದಲ್ಲಿ ಸುಮಾರು 300 ಬಗೆಯ ಖಾದ್ಯಗಳನ್ನು ಮಾರಾಟ ಮಾಡಲಾಗುತ್ತದೆ. ನೀವು ಬೇರೆ ರಾಜ್ಯದವರಾಗಿರಬಹುದು ಆದರೆ ಇಂದಿಗೂ ಇ-ಕಾಮರ್ಸ್ ಸ್ಟೋರ್‌ಗಳು ಅಥವಾ ಪೋರ್ಟಲ್‌ಗಳಿಂದ ಹಲ್ದಿರಾಮ್ ಅಥವಾ ಬಿಕಾನರ್ ನಂತಹ ಜನಪ್ರಿಯ ಚಿಲ್ಲರೆ ವ್ಯಾಪಾರಿಗಳಿಂದ ಫರ್ಸನ್ ಅನ್ನು ಆನ್‌ಲೈನ್‌ನಲ್ಲಿ ಖರೀದಿಸಬಹುದು.

## ಉಲ್ಲೇಖಗಳು
ವರ್ಗ:ಖಾದ್ಯ, ತಿನಿಸು